(12)

### dvādaśo vilāsaḥ

# ekādaśī-nirṇayaḥ

**namo bhagavate tasmai yasya priyatamā tithiḥ |**

**ekādaśī dvādaśī ca sarvābhīṣṭa-pradā nṛṇām ||1||**

śrī-caitanyam ahaṁ vande yad-āśraya-rasāplutaḥ |

vāñchātītaṁ phalaty eva manoratha-mahīruhaḥ ||

pūrvaṁ nitya-kṛtya-likhanena nitya-pūjā-vidhiṁ likhitvā samāpyādhunā pakṣa-pūjā-vidhiṁ likhan prāripsita-susiddhaye lekhā-prakaraṇānusāreṇa devaṁ praṇamati—nama iti | yasya bhagavataḥ priyatamā parama-vallabhā ekādaśī dvādaśī ca tithir eva nṛṇāṁ sarvābhīṣṭaṁ prakarṣeṇa dadātīty arthaḥ ||1||

### atha pakṣa-kṛtyāni

itthaṁ ca nityaṁ kurvāṇaḥ ka-pūjā-mahotsavam |

harer dine viśeṣeṇa kuryāt taṁ pakṣayor dvayoḥ ||2||

itthaṁ pūrva-likhita-prakāreṇa, ka-pūjaiva mahotsva-rataṁ, harer dinam ekādaśī dvādaśī cety upavāsa-dinaṁ lakṣyate tasmin | taṁ ka-pūjā-mahotsavam ||2||

**atra vratasya nityatvād avaśyaṁ tat samācaret |**

**sarva-pāpāpahaṁ sarvārthadaṁ śrī-kṛṣṇa-toṣaṇam ||3||**

tatra hari-dine tad vrataṁ, tat-phalaṁ samāsenollihati—sarveti ||3||

### atha śrīmad-ekādaśī-vratasya nityatvam

**tac ca kṛṣṇa-prīṇanatvād vidhi-prāptatvatas tathā |**

**bhojanasya niṣadhāc cākaraṇe pratyavāyataḥ ||4||**

tatra ca śrī-bhagavat-toṣaṇatvena vidhi-prāptatvena bhojana-niṣedhena akaraṇe pratyavāyotpattyā ceti caturdhā nityatvaṁ likhitaṁ tac ceti | yadyapi akaraṇe pratyavāyata eva mukhyaṁ nityatvaṁ, tathāpi śrī-viṣṇu-purāṇānāṁ śrī-bhagavat-prīṇanatvenaiva paramaṁ mukhyaṁ tat likhitam | tathā sāmānyato vihita-niṣedhātikrameṇa sarvatra doṣa-śravaṇāt vidhi-niṣedha-prāptatayā ca nityatvaṁ sidhyed eva | tac ca śrī-hemādri-prabhṛtibhir vivṛtya likhitam evāstīty atra tad-vistāraṇenālam | evaṁ sarvatrnyatrāpy ūhyam |

### tatra śrī-bhagavat-prīti-hetutvam

matsya-bhaviṣya-purāṇayoḥ—

ekādaśyāṁ nirāhāro yo bhuṅkte dvādaśī-dine |

śuklā vā yadi vā kṛṣṇā tad vrataṁ vaiṣṇavaṁ mahat ||5||

āgneye—

ekādaśyāṁ na bhuñjīta vratam etad dhi vaiṣṇavam ||6||

tatra śrī-vaiṣṇavānāṁ mukhyatama-nityatvam adau likhati ekādaśyām iti | vaiṣṇavaṁ viṣṇu-priyatamam ity arthaḥ ||5-6||

bṛhan-nāradīye ekādaśī-māhātmyārambhe [1.23.2-3]—

brāhmaṇa-kṣatriya-viśāṁ śūdrāṇāṁ caiva yoṣitām |

mokṣa-daṁ kurvatāṁ bhaktyā viṣṇoḥ priyataraṁ dvija ||7||

ekādaśī-vrataṁ nāma sarvābhīṣṭa-pradaṁ nṛṇām |

kartavyaṁ sarvathā vipra viṣṇu-prīti-karaṁ yataḥ ||8||

kurvatām ekāraśī-vratam iti jñeyam ||7|| viprair iti teṣāṁ mukhyatvāt ||8||

### atha vidhi-prāptatvam

tatra kaṇvaḥ—

ekādaśyām upavasen na kadācid atikramet ||9||

āgneye—

upoṣyakādaśī rājan yāvad-āyuḥ-pravṛttibhiḥ ||10||

ataeva viṣṇu-rahasye—

dvādaśī na pramoktavyā yāvad-āyuḥ-pravṛttibhiḥ ||11||

yāvad-āyuḥ-pravṛttibhir iti yāvaj-jīvam ity arthaḥ || etena na kadācid atikramed ity anena nityatvaṁ sādhitam eva | tad eva tyāga-niṣedhena sādhayati—dvādaśīti ||11||

### atha bhojana-niṣedhaḥ

śrī-nāradīye [2.24.23] pādmottara-khaṇḍe [6.234.11] ca—

raṭantīha purāṇāni bhūyo bhūyo varānane |

na bhoktavyaṁ na bhoktavyaṁ samprāpte hari-vāsare||12||

raṭanti ghoṣayanti | varānane he mohinīti śrī-rukmāṅgada-vākyam | pādmottara-khaṇḍe ca śrī-durgāṁ prati śrī-śivasya ||12||

kiṁ ca—

āgamāḥ śataśo rājann itihāsā raṭanti hi |

na bhoktavyaṁ na bhoktavyaṁ samprāpte hari-vāsare ||13||

ṛṣayaḥ saṅghaśaḥ sarve nāradādyāś ca cukruśuḥ |

na bhoktavyaṁ na bhoktavyaṁ samprāpte hari-vāsare ||14||

viṣṇu-smṛtau—

ekādaśyāṁ na bhuñjīta kadācid api mānavaḥ ||15||

śṛṅgi-ṛṣi-prokte ca—

ekādaśyāṁ na bhuñjīta dṛṣṭe rajasy api ||16||

bṛhan-nāradīye tatraiva [1.23.5]—

upavāsa phalaṁ lipsur jahyād bhukti-catuṣṭayam |

pūrvāpara-dine rātrāv aho-rātraṁ tu madhyame ||17||

anyatra ca—

sāyam ādy-antayor ahnoḥ sāyaṁ prātaś ca madhyame |

upavāsa-phalaṁ prepsur jahyād bhukta-catuṣṭayam ||18||

upavāsasya phalaṁ śrī-bhagavat-toṣaṇādi | tat prāptam icchuḥ, pūrvasmin saṁyama-dine aparasmiṁś ca pāraṇa-dine rātrau jahyād iti bhojana-dvayam | tathā madhyame upavāsa-dine divā naktaṁ ceti bhojana-dvayam eva bhojana-catuṣṭayaṁ parityajet | bhakteti pāṭhe’pi sa evārthaḥ | yac coktaṁ—jahyād bhakta-dvayaṁ nitye kāmye bhakta-catuṣṭayam iti | tac ca vaiṣṇavetareṣu kāmiṣu gṛhiṣu nitya-kāmya-bhedābhiprāyeṇaiva | vaiṣṇaveṣu ca sarvathā ntiyam eva phala-śravaṇādikaṁ ca darśa-paurṇamāsādivan nityatve’pi na virudhyata iti dik ||17-18||

### athākaraṇe pratyavāyāḥ

śrī-nāradīye [1.23.8]—

yāni kāni ca pāpāni brahma-hatyā-samāni ca |

annam āśritya tiṣṭhanti samprāpte hari-vāsare |

tāni pāpāny avāpnoti bhuñjāno hari-vāsare||19||

kiṁ ca [2.3.16]—

so'śnāti pārthivaṁ pāpaṁ yo'śnāti hari-vāsare||20||

pārthivaṁ pṛthivyāṁ vartamānaṁ sarvam ity arthaḥ ||20||

skānde—

mātṛhā pitṛhā caiva bhrātṛhā guruhā tathā |

ekādaśyāṁ tu yo bhuṅkte viṣṇu-loka-cyuto bhavet||21||

yo bhuṅkte sa mātṛhādir bhavati | tat-tad-vadha-pāpaṁ prāpnotīty arthaḥ | viṣṇu-lokāt vaikuṇṭhāt cyuto bhavati, na kadācid api gacchatīty arthaḥ | yad vā, viṣṇu-lokāt vaiṣṇavāc cyuto bhavati | tat-saṅgaṁ na prāpnotīty arthaḥ ||21||

kiṁ ca, tatraivomā-maheśvara-saṁvāde—

agnivarṇāyasaṁ tīkṣṇaṁ kṣipanti yama-kiṅkarāḥ |

mukhe teṣāṁ mahādevi ye bhuñjanti harer dine ||22||

harer dine hari-vāsare ||22||

brahma-vaivarte—

sa kevalam aghaṁ bhuṅkte yo bhuṅkte hari-vāsare |

dine’tra sarva-pāpāni bhavanty anna-sthitāni tu |

tāni mohena yo’śnāti na sa pāpair vimucyate ||23||

kiṁ ca—

pitaraṁ ko na vandeta mātaraṁ ko na pūjayet |

ko hi dūṣayate vedaṁ ko bhuṅkte hari-vāsare ||24||

viṣṇu-dharmottare—

brahmacārī gṛhastho vā vānaprastho’thavā yatiḥ |

ekādaśyāṁ hi bhuñjāno bhuṅkte go-māṁsam eva hi ||25||

brahmaghnasya surāpasya steyino guru-talpinaḥ |

niṣkṛtir dharma-śāstroktā naikādaśy-anna-bhojinaḥ ||26||

niṣkṛtiḥ prāyaścittam asti ||26||

eka eva naraḥ pāpī narake nṛpa gacchati |

ekādaśy-anna-bhojī yaḥ pitṛbhiḥ saha majjati ||27||

narake majjati ||27||

pādmottara-khaṇḍe—

bhuṅkṣva bhuṅkṣveti yo brūyāt samprāpte hari-vāsare |

go-brāhmaṇa-striyaś cāpi jahīhi vadati kvacit ||28||

madyaṁ pibeti yo brūyāt teṣām eva adho-gatiḥ ||29||

puroḍāśo’pi vāmoru samprāpte hari-vāsare |

abhakṣyaḥ sarvadā proktaḥ kiṁ punaś cānna-saṁskriyā ||30||

abhakṣyam—abhakṣya-bhakṣaṇe yat pāpaṁ tad ity arthaḥ | annasya saṁskriyā pākaḥ ||30||

sanat-kumāra-saṁhitāyām—

ekādaśyāṁ muni-śreṣṭha śrāddhe bhuṅkte naro yadi |

pratigrāsaṁ sa bhuṅkte tu kilbiṣaṁ mūtra-viṇ-mayam ||31||

gautamīya-tantre—

vaiṣṇavo yadi bhuñjīta ekādaśyāṁ pramādataḥ |

viṣṇv-arcanaṁ vṛthā tasya narakaṁ ghoram āpnuyāt ||32||

viṣṇu-rahasye—

samādāya vidhānena dvādaśī-vratam uttamam |

tasya bhaṅgaṁ naraḥ kṛtvā rauravaṁ narakaṁ vrajet ||33||

### atha tatraiva vidhavāviṣayako doṣa-viśeṣaḥ

kātyāyana-smṛtau—

vidhavā yā bhaven nārī bhuñjītaikādaśī-dine |

tasyās tu sukṛtaṁ naśyed bhrūṇa-hatyā dine dine ||34||

nāradīye—

ekādaśīṁ vinā raṇḍā yatiś ca sumahā-tapāḥ |

pacyate hy andha-tāmisre yāvad āhūta-samplavam ||35||

### atha pakṣa-dvaye’pi nityatvam

tatra devalaḥ—

na śaṅkhena pibet toyaṁ na khādet kūrma-śūkarau |

ekādaśyāṁ na bhuñjīta pakṣayor ubhayor api ||36||

adhunā kṛṣṇa-pakṣe saṅkrāny-ādāv apy upavāsa-vidhānena nityatvam eva draḍhayati—na śaṅkhenety adinā śrddham ācared ity antena ||36||

viṣṇu-rahasya-saura-purāṇayoḥ—

yathā śuklā tathā kṛṣṇā viśeṣo nāsti kaścana ||37||

viṣṇu-rahasye brahmoktau—

**śuklā vā yadi vā kṛṣṇā viṣṇu-pūjana-tat-paraḥ |**

**ekādaśyāṁ na bhuñjīta pakṣayor ubhayor api ||38||**

**sarva-pāpa-praṇāśāya viṣṇu-santoṣaṇāya ca |**

**upoṣyā dvādaśī puṇyā sarvair ubhaya-pakṣayoḥ ||39||**

vārāhe—

ekādaśyām upavaset pakṣayor ubhayor api |

dvādaśyām arcayed viṣṇuṁ sa mukti-phala-bhāg bhavet ||40||

viṣṇu-rahasya-saura-purāṇayoḥ—

yathā supūjito gauraḥ kṛṣṇo vā vedavid dvijaḥ |

santārayati dātāraṁ dvādaśyāṁ ca tathā smṛte ||41||

viṣṇu-rahasye skānde ca—

tailaṁ śukletarāṇāṁ vai tilānāṁ sadṛśaṁ tathā |

kṛṣṇāyāś ca sitāyāś ca goḥ kṣīraṁ sadṛśaṁ yathā |

dvādaśyoḥ sadṛśaṁ tadvat puṇyaṁ syāt kṛṣṇa-śuklayoḥ ||42||

kiṁ ca—

candra-sūrya-grahau puṇyau yathaiva munibhiḥ smṛtau |

tathā sitāsite puṇye dvādaśyau viṣṇu-tuṣṭide ||43||

dvādaśyau śuklā kṛṣṇā ca ||43||

yathā go-tila-viprāṇāṁ kṛṣṇatvaṁ naiva dūṣaṇam |

ekādaśī tathā rājann upoṣyā pakṣayor dvayoḥ ||44||

yathā viṣṇuḥ śivaś caiva sampūjyau munibhiḥ smṛtau |

tathā pūjyatame prokte dvādaśyau kṛṣṇa-śuklake ||45||

nārada-smṛtau—

nityaṁ śakti-samāyuktair narair viṣṇu-parāyaṇaiḥ |

pakṣe pakṣe tu kartavyam ekādaśyām upoṣaṇam ||46||

viṣṇu-dharmottare ca—

saputraś ca sabhāryaś ca svajanair bhakti-saṁyutaḥ |

ekādaśyām upavaset pakṣayor ubhayor api ||47||

kūrma-purāṇe viṣṇu-dharmottare ca—

sa brahmahā surāpaś ca kṛtaghno guru-talpagaḥ |

vivecayati yo mohād ekādaśyau sitāsite ||48||

evaṁ dvayoḥ sāmyaṁ likhitvādhunā śukla-kṛṣṇa-bhede pratyavāyaṁ likhati na brahmaheti pañcabhiḥ ||48||

kālikā-purāṇe—

sarveṣām iha pāpānām āśrayaḥ sa tu kīrtitaḥ |

vivecayati yo mohād ekādaśyau sitāsite ||49||

bhaviṣye—

evaṁ jñātvā sadopoṣye dvādaśyau kṛṣṇa-śuklake |

tayor bhedaṁ na kurvīta bhedena narakaṁ vrajet ||50||

gāruḍe—

śuklā vā yadi vā kṛṣṇā viśeṣo nāsti kaścana |

viśeṣaṁ kurute yas tu pitṛhā sa prakīrtitaḥ ||51||

sanat-kumāra-prokte—

ekādaśyor dvayor yas tu viśeṣaṁ kurute naraḥ |

tasyoddhāraṁ na paśyāmi yāvad āhūta-ramplavam ||52||

viṣṇu-rahasye—

ya icched viṣṇunā vāsaṁ putra-sampadam ātmanaḥ |

ekādaśīm upavaset pakṣayor ubhayor api || 53||

nanu, ekādaśīṣu kṛṣṇāsu ravi-saṅkramaṇe tathā | candra-sūrya-parāge ca na kuryā putravān gṛhī || ity ādi-vacanaiḥ putravatāṁ gṛhiṇāṁ kṛṣṇaikādaśy-upavāso niṣidhyate | tatra likhati—ya icched iti | atas tad-vacanāni dhana-putrādi-kāmena vrataṁ kiṁcit kurvato gṛhiṇaḥ prati tan-nimittopavāsa-niṣedha-parāṇi, na tu nityaikādaśy-upavāsa-niṣedhakāni | ity etad agre vyaktaṁ bhāvi ||53||

tattva-sāgare—

yathā śuklā tathā kṛṣṇā yathā kṛṣṇā tathottarā |

tulye te manute yas tu sa vai vaiṣṇava ucyate ||54||

viśeṣato vaiṣṇavais tu kathañcid api bhedo naiva kārya iti likhati—yatheti | ataḥ—śuklām eva sadā gṛhīti vacanaṁ sa-kāma-vaiṣṇava-gṛhastha-viṣayakam eveti jñeyam iti | etac cāgre vistareṇa vyaktaṁ bhāvi ||54||

### atha saṅkrānty-ādāv api nityatvam

kātyāyana-smṛtau—

saṅkrāntau ravi-vāre vā yadā caikādaśī bhavet |

upoṣyā sā mahā-puṇyā sarva-pāpa-harā tithiḥ ||55||

saṅkrānty-ādau ca yady ekādaśī bhavet, tadāpi sā upoṣyaiva ||55||

kiṁ ca—

vyatipāto vaidhṛtir vā ekādaśyāṁ yadā bhavet |

upoṣyā sā tu vījñeyā putra-sampad-vivardhinī ||56||

sanat-kumāra-tantre—

bhānu-vāreṇa saṁyuktā tathā saṅkrānti-saṁyutā |

ekādaśī sadopoṣyā sarva-sampat-karī tithiḥ ||57||

nāradāc ca—

bhānu-vāra-samopetā tathā saṅkrānti-saṁyutā |

ekādaśī sadopoṣyā putra-pautra-vivardhinī ||58||

putra-sampad-vivardhinīti sarva-sampat-karīti putra-pautrādika-vardhinīti cety anena kṛṣṇa-pakṣe tu saṅkrāntyāṁ grahaṇe ca upoṣaṇam | na kurvīta gṛhī rājan suta-bandhu-dhana-kṣayāt || ity ādi-vacanataḥ prāptaḥ putrādimatāṁ gṛhiṇāṁ tatra tatrānupavāsaḥ parihṛtaḥ ||56-58||

ata evoktaṁ jaimininā—

āditye’hani saṅkrāntau grahaṇe candra-sūryayoḥ |

pāraṇaṁ copavāsaṁ ca na kuryāt putravān gṛhī ||59||

tan-nimittopavāsasya niṣedho’yam udāhṛtaḥ |

nānuṣaṅgato grāhyo yato nityam upoṣaṇam ||60||

tarhi tan-niṣedhaḥ kiṁ viṣayako’stu ? tatra likhati—āditye’hanīti dvābhyām | ayam ādityāhādāv upavāsādi-niṣedhaḥ | tan-nimittasya āditya-vārādi-nimittasyopavāsādeḥ praiṣedha udāhṛtaḥ | na tv ekādaśyām āditya-vārādi-sambandha-nibandhanopavāsa-pratiṣedhaḥ | yata ekādaśyām upoṣaṇaṁ nityam eva | ataḥ kāmyasya ravi-vārādy-upavāsasya niṣedho’yaṁ, na caikādaśy-upavāsa-niṣedho bhavatīty arthaḥ ||59-60||

ataeva saṁvartenāpy uktam—

amāvasyā dvādaśī ca saṅkrāntiś ca viśeṣataḥ |

etāḥ praśastās tithayo bhānuvāras tathaiva ca ||61||

atra snānaṁ japo homo devatānāṁ ca pūjanam |

upavāsas tathā dānam ekaikaṁ pāvanaṁ mahat ||62||

viśeṣataḥ saṅkrānty-ādāv upavāsaḥ parama-praśasta eveti likhati –ameti dvābhyām ||61-62||

ataeva devalaḥ—

śanair vāre raver vāre saṅkrāntyāṁ grahaṇe’pi ca |

tyājyā naikādaśī rājan sarvadaiveti niścayaḥ ||63||

### atha sūtakādāv api nityatvam

viṣṇu-rahasye—

paramāpadam āpanno harṣe vā samupasthite |

sūtake mṛtake caiva na tyājyaṁ dvādaśī-vratam ||64||

paramām āpadam āpanno yadi syāt, tathāpi dvādaśī-vrataṁ tyājyaṁ na bhavati | āpannair iti vā pāṭhaḥ ||64||

vārāhe—

sūtake’pi naraḥ snātvā praṇamya manasā harim |

ekādaśyā ṁ na bhuñjīta vratam etan na lupyate ||65||

ata evoktam—

mṛtake tu ṇa bhuñjīta ekādaśyāṁ sadā naraḥ |

dvādaśyāṁ tu samaśnīyāt snātvā viṣṇuṁ praṇamya ca ||66||

pādme—

pūrva-saṅkalitaṁ yac ca vrataṁ suniyata-vrataiḥ |

tat kartavyaṁ narais tadvad dānārcana-vivarjitam ||67||

yathā saṅkalitaṁ samyag vrataṁ viṣṇu-parāyaṇaiḥ |

kartavyaṁ ca tathaiveha snātvā saṁśaya-varjitam ||68||

praṇamya manasā harim iti viṣṇuṁ praṇamya caity anena sūtakādau bhagavat-pūjā na kāryety āyātam | kintu yasya vaiṣṇavasya nitya-pūjā-niyamas tena tatrāpi pūjā kartavyety āha—yatheti | vrataṁ niyamaḥ | viṣṇu-parāyaṇair iti tad-doṣā nirastāḥ ||65-68||

### athopavāsa-dine śrāddha-niṣedhaḥ

pādme puṣkara-khaṇḍe—

ekādaśyāṁ yadā rāma śrāddhaṁ naimittikaṁ bhavet |

tad-dine tu parityajya dvādaśyāṁ śrāddham ācaret ||69||

ekādaśyāṁ yadā rāmety ādinā upavāsa-dine śrāddhaṁ niṣiddham yac ca skāndādau—

śrāddha-dinaṁ samāsādya upavāso yadā bhavet |

tadā kṛtvā tu vai śrāddhaṁ bhukta-śeṣaṁ tu yad bhavet ||

tat sarvaṁ dakṣiṇe pāṇau gṛhītvānnaṁ śikhi-dhvaja |

avajighred anenātha bhavet śrāddhaṁ śikhi-dhvaja ||

pitṝṇāṁ tṛptidaṁ tāta vrata-bhaṅgo na vidyate || ity ādi |

tac ca vaiṣṇavetara-viṣayaṁ mantavyam | vaiṣṇava-pitṝṇām api śrī-viṣṇu-dine śrāddha-grahaṇāyogād iti dik ||69||

tatraiva uttara-khaṇḍe [6.234.13-14]—

ekādaśyāṁ ca prāptāyāṁ mātā-pitror mṛte'hani |

dvādaśyāṁ tu pradātavyaṁ nopavāsa-dine kvacit |

garhitānnaṁ na vāśnanti pitaraś ca divaukasaḥ ||70||

skānde—

ekādaśī yadā nityā śrāddhaṁ naimittikaṁ bhavet |

upavāsaṁ tadā kuryād dvādaśyāṁ śrāddham ācaret ||71||

brahma-vaivarte—

ye kurvanti mahīpāla śrāddhaṁ tv ekādaśī-dine |

trayas te narakaṁ yānti dātā bhoktā paretakaḥ ||72||

ekādaśyāṁ yadā rāma ity ādinā upavāsa-dine śrāddhaṁ niṣiddham | yac ca skāndādau—

śrāddha-dinaṁ samāsādya upavāso yadā bhavet |

tadā kṛtvā tu vai śrāddhaṁ bhukta-śeṣas tu yad bhavet |

tat sarvaṁ dakṣiṇe pāṇau gṛhītvānnaṁ śikhidhvaja |

avajighred anenātha bhavet śrāddhaṁ śikhidhvaja |

pitṝṇāṁ tṛptidaṁ tāta vrata-bhaṅgo na vidyate || ity ādi |

tac ca vaiṣṇavetara-viṣayaṁ mantavyam | vaiṣṇava-pitṝṇām api śrī-viṣṇu-dine śrāddha-grahaṇāyogād iti dik ||69-72||

### athādhikāriṇaḥ

āgneye—

gṛhastho brahmacārī ca āhitāgnir yatis tathā |

ekādaśyāṁ na bhuñjīta pakṣayor ubhayor api ||73||

tatraiva uttara-khaṇḍe śiva-pārvatī-saṁvāde [6.234.12]—

varṇānām āśramāṇāṁ ca strīṇāṁ vara-varṇinī |

ekādaśy-upavāsas tu kartavyo nātra saṁśayaḥ ||74||

evaṁ sarvair eva sadopavāsaḥ kartavya ity adhikāraṁ nirṇayan prathamaṁ caturṇām apy āśramiṇāṁ tatrādhikāraṁ darśayati—gṛhastha iti | pūrvaṁ ca brāhmaṇa-kṣatriya-viśāṁ śūdrāṇāṁ caiva yoṣitām ity anena | tathāgre ca—kuryān naro vā nārī vā ity anena caturvarṇānām antyajānāṁ yoṣitām cādhikāro darśitaḥ | tatra ca viśeṣataḥ—vidhavā yā bhaven nārī ity ādinā vidhavāyāḥ | tathā, sa-putraś ca sa-bhāryaś ca ity adinā sa-dhavāyā api tatrādhikāro likhitaḥ | yac coktaṁ manunā—nāsti strīṇāṁ pṛthak yajño na vrataṁ nāpy upoṣaṇam iti | viṣṇunāpi—patyau jīvati yā nārī upavāsa-vrataṁ caret | āyuḥ sā harate bhartur narakaṁ caiva gacchati iti | tac ca bhartrādy-ananumatopavāsa-kartṛ-strī-viṣayaṁ jñeyam | ata evoktaṁ śaṅkha-likhitābhyām—kāmaṁ bhartur anujñayā vratopavāsādīn ārabhet iti | athavā vaiṣṇavetara-strī-viṣayaṁ tad iti mantavyam | sa-putraś ca sa-bhāryaś ca svajanair bhakti-saṁyutaḥ | ekādaśyām upavaset ity ādi-vacanāt śrī-rukmāṅgadādi-vyavahāra-śravaṇāc ceti dik ||73-74||

kātyāyana-smṛtau—

aṣṭavarṣādhiko martyo apūrṇāśītivatsaraḥ |

ekādaśyām upavaset pakṣayor ubhayor api ||75||

tatra ca vayo-maryādāṁ likhati—aṣṭeti tribhiḥ | apūrṇety atrākārālopo’vivakṣitatvāt | evam agre’pi ||75||

nāradīye—

aṣṭavarṣādhiko martyo hy aśītir naiva pūryate |

yo bhuṅkte māmake rāṣṭre viṣṇor ahani pāpakṛt ||76||

sa me vadhyaś ca nirvāsyo deśataḥ kālataś ca me |

etasmāt kāraṇād vipra ekādaśyām upoṣaṇam |

kuryān naro vā nārī vā pakṣayor ubhayor api ||77||

aṣṭety ādi-nāradīya-sārdha-padyaṁ śrī-rukmāṅgada-paṭahodghoṣaṇam ||76-77||

viṣṇu-dharmottare—

vaiṣṇavo vātha sauro vā kuryād ekādaśī-vratam ||78||

saura-purāṇe—

vaiṣṇavo vātha śaivo vā sauro’py etat samācaret ||79||

ata evoktaṁ skānde śrī-śivena—

na śaivo na ca sauro vā nāśramī tīrtha-sevakaḥ |

yo bhuṅkte vāsare viṣṇoḥ śvapacād adhiko hi saḥ ||80||

vipriyaṁ tena me gauri kṛtaṁ duṣṭena pāpinā |

mad-bhakti-balam āśritya yo vai bhuṅkte harer dine ||81||

### athāśakto pratinidhiḥ

vāyu-purāṇe—

upavāse tv aśaktasya āhitāgner athāpi vā |

putrān vā kārayed anyān brāhmaṇān vāpi kārayet ||82||

athavā vipramukhyebhyaḥ dānaṁ dadyāt sva-śaktitaḥ |

upavāsaṁ tu kurvāṇaḥ puṇyaṁ śata-guṇaṁ labhet ||83||

yam uddiśya kṛtaṁ so’pi sampūrṇaṁ phalam aśnute |

nārī sva-patim uddiśya ekādaśyām upoṣitā ||84||

puṇyaṁ śata-guṇaṁ prāhur munayaḥ pāridarśinaḥ |

upavāsa-phalaṁ tasyāḥ patiḥ prāpnoty asaṁśayam ||85||

vārāhe—

asāmarthye śarīrasya vrate vā samupasthite |

kārayed dharma-patnīṁ ca putraṁ vā vinayānvitam |

bhaginīṁ bhrātaraṁ vāpi vratam asya na lupyate ||86||

kātyāyana-smṛtau—

pitṛ-mātṛ-pati-bhrātṛ-gurv-arthe tu viśeṣataḥ |

upavāsaṁ prakurvāṇaḥ puṇyaṁ śata-guṇaṁ labhet |

dakṣiṇātra na dātavyā śuśrūṣā vihitā ca yā ||87||

gṛhasthaḥ kṣatriyārthe ya ekādaśyām upoṣataḥ |

purodhāḥ sa-priyaiḥ sārdhaṁ phalaṁ prāpnoti niścitam ||88||

pitāmahādīn uddiśya ekādaśyām upoṣaṇam |

kṛtaṁ yais tu phalaṁ viprāḥ samagraṁ te samāyayuḥ ||89||

kartā daśa-guṇaṁ puṇyaṁ prāpnoty atra na saṁśayaḥ |

yam uddiśya kṛtaṁ so’pi sampūrṇaṁ phalam āpnuyāt ||90||

mārkaṇḍeya-purāṇe—

eka-bhaktena naktena bāla-vṛddhāturaḥ kṣipet |

payomūla-phalair vāpi na nirdvādaśiko bhavet ||91||

patny-ādy-abhāve copavāsāśaktaiḥ kiṁ kāryam ? tal likhati—eka-bhaktenety ādinā kadācanety antena | bālo vṛddhaś cāturaś ca kṣipet dinaṁ nayet na nirdvādaśika ekādaśī vrata-rahito na bhavet | dvādaśīti ekādaśyāṁ dvādaśyām apy upavāsa-sāmyāt dvādaśī-śabdenaikādaśī lakṣyate | ataeva dvādaśī daśamī-viddhety ādi-vāco yuktāḥ | evam ekādaśī-śabdenāpi kutrāpi dvādaśī jñeyā ||91||

baudhāyana-smṛtau—

upavāse tv aśaktānām aśīter ūrdhva-jīvanām |

eka-bhaktādikaṁ kāryam āha baudhāyano muniḥ ||92||

kiṁ ca—

vyādhibhiḥ paribhūtānāṁ pittādhika-śarīriṇām |

triṁśad-varṣādhikānāṁ ca naktādi-parikalpanam ||93||

kūrma-purāṇe—

eka-bhaktena naktena bāla-vṛddhāturaḥ kṣipet |

nātikramed dvādaśīṁ ca upavāsa-vratena ca ||94||

bhaviṣya-purāṇe dvādaśī-kalpe—

ekādaśyāṁ prabhuṁ viṣṇuṁ samabhyarcya kadācana |

upoṣitena naktena tathaivāyācitena ca ||95||

eka-bhaktena vā tāta na nirdvādaśiko bhavet |

tad eka-niyamī nityaṁ na sīdati kadācana ||96||

### atha viśeṣato naktādikam

vāyavye—

naktaṁ haviṣyānnam anodanaṁ vā

phalaṁ tilāḥ kṣīram athāmbu cājyam |

yat pañca-gavyaṁ yadi vāpi vāyuḥ

praśastam atrottaram uttaraṁ ca ||97||

bhaviṣye—

upavāsāt paraṁ bhaikṣyaṁ bhaikṣyāt parama-yācitam |

ayācitāt paraṁ naktaṁ tasmān naktena vartayet ||98||

kiṁ ca—

sarva-bhūta-mayaṁ vyādhiḥ pramādo guru-śāsanam |

avrataghnāni paṭhyante sakṛd etāni śāstrataḥ ||99||

sarva-bhūtebhyo vyāghrādi-duṣṭa-jantubhyo bhayam ||99||

mahābhārate udyama-parvaṇi—

aṣṭaitāny avrata-ghnāni āpo mūlaṁ phalaṁ payaḥ |

havir brāhmaṇa-kāmyā ca guror vacanemauṣadham ||100||

### tatrāpavādaḥ

kāśyapa-pañcarātre—

mad-utthāne mac-chayane mat-pārśva-parivartane |

atra yo dīkṣitaḥ kaścid vaiṣṇavo bhakti-tat-paraḥ ||101||

annaṁ vā yadi bhuñjīta phala-mūlam athāpi vā |

aparādham ahaṁ tasya na kṣamāmi kadācana |

kṣipāmi tarake ghore yāvad āhūta-samplavam ||102||

naktādikeṣv apavādaṁ likhati—mad-utthāne ity ādinā | annādi-bhojana-rūpam aparādham | yad vā, pūrva-kṛtam ādhunikam etac ca sarvam iti ||101-102||

anyatra ca—

mac-chayane mad-utthāne mat-pārśva-parivartane |

phala-mūla-jalāhārī hṛdi śalyaṁ mamārpayet ||103||

evaṁ vaiṣṇavair varjanīyam iti likhitam | adhunā ca sāmānyataḥ sarvair eva prayanto’vaśyaṁ varjyam iti likhati—mac-chayana iti | phalaṁ mūlaṁ jalam vāpi āhāraṁ yaḥ karotīty arthaḥ | mama hṛdi śalyam arpayed iti mahāparādhī syād ity arthaḥ ||103||

itthaṁ susiddhe nityatve’py agnihotrādivat phalam |

citraṁ syād iti māhātmyam ekādaśyā vilikhyate ||104||

evaṁ pakṣa-dvayādāv upavāsasya nityatvaṁ sādhayitvā, tathādhikāra-nirṇayenāpi sarveṣām eva kāryatvena tad eva draḍhayitvā, tathā aśaktādīnām apy eka-bhaktādinā vrata-pālanataś ca tad eva nitarāṁ dṛḍhīkṛtam | evaṁ phalānapekṣaka-rūpaṁ nityatvaṁ darśayitvādhunā mahā-phalāny api darśayan likhati—ittham iti | nanu phalena nityatvaṁ virudhyate, tatrāha—agnihotrādivad iti | ādi-śabdena darśapaurṇamāsādi, tatra yathā nityatvaṁ phalaṁ ca saṁyoga-pṛthaktvena śrūyate, tadvad atrāpīty arthaḥ | tatra ca yuktr mīmāṁsādi-prasiddhā śrī-kṛṣṇa-devācārya-vopadevācāryādibhiḥ spaṣṭaṁ darśitāstīti | kim atra tad-vistāreṇeti citram—aihikāmuṣmikā-bhedena bahu-vidham adbhutam iti vā ||104||

### athaikādaśī-māhātmyam

tattva-sāgare—

māteva sarva-bālānām auṣadhaṁ roginām iva |

rakṣārthaṁ sarva-lokānāṁ nirmitaikādaśī tithiḥ ||105||

nānā-duḥkha-samākīrṇe saṁsāre nara-janmani |

ekādaśy-upavāsī yaḥ sa dhanyaḥ sa ca buddhimān ||106||

ekādaśīṁ parityajya yo’nya-vratam upāsate |

sa kara-sthaṁ mahā-ratnaṁ tyaktā loṣṭraṁ hi yācate ||107||

ekam ekādaśīṁ cāpi samupoṣya janārdanam |

toyenāpi samabhyarcya saṁsārān muktim āpnuyāt ||108||

prasaṅgād athavā dambhāl lobhād vā tridaśādhipa |

ekādaśyāṁ manaḥ kṛtvā sarva-duḥkhād vimucyate ||109||

samāyāsya mahā-rogād duḥkhināṁ sarva-dehinām |

ekādaśy-upavāso’yaṁ nirmitaṁ paramauṣadham ||110||

asya mahā-rogasya śamāya upaśāntaye paramauṣadham ||110||

saṁsāra-sarpa-daṣṭānāṁ narāṇāṁ pāpa-karmaṇām |

ekādaśy-upavāsena sadya eva sukhaṁ bhavet ||111||

nāradīye vaśiṣṭhoktau [2.1.10-19]—

ekādaśī-samutthena vahninā pātakendhanam |

bhasmatāṁ yāti rājendra api janma-śatodbhavam ||112||

nedṛśaṁ pāvanaṁ kiñcin narāṇāṁ bhūpa vidyate |

yādṛśaṁ padmanābhasya dinaṁ pātaka-hāni-dam ||113||

tāvat pāpāni dehe'smiṁs tiṣṭhanti manujādhipa |

yāvan nopavasej jantuḥ padmanābha-dinaṁ śubham ||114||

jantur iti sarveṣām apy adhikāraḥ sūcitaḥ ||114||

aśvamedha-sahasrāṇi rājasūya-śatāni ca |

ekādaśy-upavāsasya kalāṁ nārhanti ṣoḍaśīm ||115||

ekādaśendriyaiḥ pāpaṁ yat kṛtaṁ bhavati prabho |

ekādaśy-upavāsena tat sarvaṁ vilayaṁ vrajet ||116||

ekādaśī-samaṁ kiṁcit pāpa-nāśaṁ na vidyate |

svarga-mokṣa-pradā hy eṣā rājya-putra-pradāyinī ||117||

sukalatra-pradā hy eṣā śarīrārogya-dāyinī ||118||

na gangā na gayā bhūpa na kāśī na ca puṣkaram |

na cāpi kauravaṁ kṣetraṁ na revā na ca devikā |

yamunā candra-bhāgā ca puṇyā bhūpa harer dināt ||119||

harer dināt dinena tulyā na bhavati ||119||

vyājenāpi kṛtā rājan na darśayati pātakam |

anāyāsena rājendra prāpyate vaiṣṇavaṁ padam ||120||

na darśayati, nāśayatīty arthaḥ ||120||

cintāmaṇi-samā hy eṣā athavāpi nidheḥ samā |

kalpa-pādapa-prekṣā vā sarva-vedopamāthavā ||121||

vedeṣv api ye ye vedā upaniṣad-ādayas tat-samety arthaḥ | kvacit sarva-vedeti pāṭhaḥ ||121||

tatraivānyatra [2.1.8, 22-24]—

samprāpya vāsaraṁ viṣṇor yo naraḥ saṁyatendriyaḥ |

upavāsa-paro bhūtvā pūjayen madhusūdanam |

vahanti pūrva-pāpāni kiṁ tapobhiḥ kim adhvaraiḥ ||122||

ekādaśīṁ prapannā ye narā nara-varottama |

te’dvandva-bāhavo bhūtvā nāgāri-kṛta-ketanāḥ ||123||

advandva-bāhavaḥ caturbhujāḥ ||123||

sragviṇaḥ pīta-vastrā hi prayānti hari-mandiram |

eṣa prabhāvo hi mayā dvādaśyāḥ parikīrtitaḥ |

pāpendhanasya ghorasya pāvakākhyo mahī-pate ||124||

kiṁ ca—

yad yogair mat-padaṁ sāṅkhyaiḥ prāpyate vā na vā dvija |

anāyāsena tat prāpyaṁ padaṁ hari-dinānugaiḥ ||125||

annābhāve yadā vipra ekādaśyām upoṣitaḥ |

upavāsa-phalaṁ tena samagraṁ samavāpyate ||126||

vipra he brāhmaṇa avivakṣitatvād asandhiḥ ||126||

rāja-bandhād yadā vipra ekādaśyām upoṣitaḥ |

upavāsa-phalaṁ tasya samyag bhavati niścitam ||127||

tasyāpi bhavati | samyak sampūrṇam ||127||

brahma-vaivarte—

yathā dāvāgnir uditaḥ śuṣkam ārdraṁ ca gahvare |

dahaty eva samastāni kaluṣāṇi harer dinam ||128||

śuṣkaṁ pāpaṁ cira-kāla-kṛtam | ārdraṁ ca samprati-kṛtam | mahāpa-prāyaścittatayā tayor bhedaḥ ||128||

pāpendhanasya ghorasya śuṣkasyārdrasya bhārgava |

nānyad vināśāya mataṁ vinaikādaśy-upoṣaṇam ||129||

kiṁ ca—

sarva-prāyaścittam idaṁ saṁsārottāra-kārakam |

ekādaśī-vrataṁ vipra kurvan muktim avāpnuyāt ||130||

naro dinair yad daśabhiś caturbhiś ca karoty agham |

upoṣya pañcadaśamaṁ dinaṁ viṣṇor hi mucyate ||131||

pañcadaśamam | ekādaśī-lakṣaṇam ||131||

iti sarva-purāṇeṣu munīnāṁ niścitaṁ matam |

upoṣyaikādaśīṁ pāpān mucyate nātra saṁśayaḥ ||132||

kalāv ucchinna-mārgāṇāṁ nṛśaṁsa-pātitātmanām |

ekādaśīṁ vinā vipra na saṁsārād vimokṣaṇam ||133||

kiṁ ca—

etat sāram idaṁ tattvam idaṁ satyam idaṁ vratam |

prāyaścittam idaṁ samyag ekādaśyām upoṣaṇam ||134||

kiṁ ca—

govinda-smaraṇaṁ nṝṇām ekādaśyām upoṣaṇam |

prāyaścittam idaṁ nūnaṁ saṁsārottāra-kārakam ||135||

tatraivānte—

snehena bhaktyā vaireṇa prasaṅgena yathā tathā |

nihanti sarvaṁ kaluṣam ekādaśyāṁ stuto hariḥ ||136||

kiṁ ca—

evaṁ samasta-sukha-dharma-guṇāśrayaṁ ca

ekādaśī-vratam idaṁ kaliketur uktaḥ |

śāstreṣu śaunaka jagat-patiṣu priyaṁ ca

śraddhā-paraḥ prakurute labhate na muktim ||137||

kali-ketuḥ kali-kāle sarva-dharmādi-śreṣṭham ity arthaḥ | hetur iti pāṭhe samasta-sukhādi-karaṇaṁ śāstreṣūktaḥ śāstrānvita iti pāṭhe śāstra-vettety arthaḥ | śāstravit phalam aśnute ity ukteḥ ||137||

tatraiva sarvānte—

etac chṛṇoti kurute’numatiṁ dadāti

śraddhāṁ ca kārayati yaś ca tathā narāṇām |

ekādaśī-vrata-kṛte kaluṣair vimuktaḥ

prāpnoti divya-bhuvanaṁ garuḍa-dhvajasya ||138||

pādme vaiśākha-māhātmye devadūta-vikuṇḍala-saṁvāde—

upoṣyaikādaśīm ekāṁ prasaṅgenāpi mānavaḥ |

na yāti yātanāṁ yāmīm iti no yamataḥ śrutam ||139||

ekādaśendriyaiḥ pāpaṁ yat kṛtaṁ vaiśya mānavaiḥ |

ekādaśy-upavāsena tat sarvaṁ vilayaṁ vrajet ||140||

ekādaśī-samaṁ kiñcit puṇyaṁ loke na vidyate |

vyājenāpi kṛtā yais te vaśaṁ yanti na bhāskareḥ ||141||

prasaṅgena keṣām api saṅgatyā | yad vā, rāja-bodhādy-anuṣaṅgenāpi | vyājena śāṭhyenāpi | bhāskarer yamasya ||139-141||

« evam anyatrāpi nedṛśam » ity ādīni sapta-padyāni pūrvavad atra pravartate |

pūrvavad iti yathā nāradīye tathātra māgha-māhātmye’pi santi |

kiṁ ca—

bālatve yauvane vāpi vṛddhatve vā viśāṁ vara |

upoṣyaikādaśīṁ nūnaṁ naiva prāpnoti durgatim ||142||

pādme vaiśākha-māhātmye devadūta-vikuṇḍala-saṁvāde—

ekādaśyāṁ ca vidhivad upavāsa-parāyaṇāḥ |

śukle sitetare pakṣe te naṛāḥ svarga-bhāginaḥ ||143||

vidhivad iti agre lekhyena pāpa-varjanādi-vidhinety arthaḥ | svarga-śabdenātrordhva-loko lakṣyate | tena ca śrī-vaikuṇṭha-padam | yad vā, vaikuṇṭha-loka-gamane’pi krama-gatyā svarga-sukha-bhogāt svargety uktam iti dik ||143||

« mātṛvat sarva-bālānām » iti pūrvavat |

pūrvavad yathā tattva-sāgare tathā vaiśākha-māhātmye’pi ity arthaḥ | tatra ca māteveti | atra tu mātṛvad iti padam ekam udāhṛtam ||

[PadmaP 5.96.100-101]

ekādaśī-samaṁ kiṁcit pāpa-trāṇaṁ na vidyate |

tām upoṣya vidhānena puruṣāḥ svarga-gāminaḥ ||144||

ekādaśendriyaiḥ pāpaṁ yat kṛtaṁ bhavati dvija |

naro nirdhūya tat tūrṇaṁ prītaḥ svar-gatimān bhavet ||145||

[PadmaP 5.96.103-107]

ekataḥ kratavaḥ sarve sarva-tīrtha-tapāṁsi ca |

mahā-dānādi-dānāni vrataṁ vaiṣṇavam ekataḥ ||146||

vaiṣṇava-vratajo dharmo dharmo yajñādi-sambhavaḥ |

ekatra tulitau dhātrā tatra pūrvo bhaved guruḥ |

hari-vāsara-bhaktānām acyutānanta-bhāṣiṇām ||147||

tayoḥ pūrvaḥ vaiṣṇava-vratajā dharmaḥ | acutyācyuteti bhāṣiṇām iti dṛṣṭāntatvenoktam ||147||

nāhaṁ śāstā viśeṣeṇa tebhyo vipra bibhemy aham |

yeṣāṁ putraś ca pautraś ca ekādaśyām upoṣitaḥ |

sa mahātmā sa-puruṣāñ chatam uddharate balāt ||148||

ahaṁ yamo’pi ||148||

upoṣaṇaṁ tataḥ kuryāt pakṣayor ubhayor api |

ekādaśyāṁ sa puruṣo bhukti-mukty-eka-bhājanam ||149||

atha tatraiva kārttika-māhātmye śrī-yama-dhūmraketu-saṁvāde (6.234.4, 7)

ekādaśyāṁ tu prāptāyāṁ samupoṣyeha mānavaḥ |

sarva-pāpa-vinirmuktā yānti viṣṇoḥ paraṁ padam ||150||

dharmadā hy arthadā caiva kāmadā mokṣadā kila |

sarva-kāma-dughā nṝṇāṁ dvādaśī-vara-varṇinī ||151||

ekādaśī-vrataṁ saumya yady ekaṁ samyag arjitam |

kiṁ dānaiḥ kiṁ tapas-tīrthaiḥ sarvadaṁ vidhinā kṛtam ||152||

dānādibhiḥ kim ? tenaiva sarva-siddheḥ | kutaḥ ? vidhinā yathā-vidhi sarvadaṁ karma kṛtam | yad vā, vidhinā vidhātrā tat sarvadaṁ kṛtam | athavā, vidhin; kṛtaṁ sarvadaṁ bhavati | kiṁ viśeṣoktyā ? sarveṣām eva sarva-kāmaṁ parīpūrayatīty āha—sarveti | tena vaikuṇṭha-loka-prāptyādikam abhipretam ||152||

atha tatraivottara-khaṇḍe śiva-pārvatī-saṁvāde (6.234.9)—

ekādaśīṁ parityajya yo hy anyad vratam ācaret |

sa kara-sthaṁ mahā-rājyaṁ tyaktvā bhaikṣyaṁ tu yācate ||153||

skānde—

vinapi ṛkṣa-saṁyogād ekaivaikādaśī nṛṇām |

vinihantīha caitāṁsi kunṛpo viṣayaṁ yathā ||154||

ṛkṣāṇi puṣyādīni | tat-saṁyogād vināpi | teṣāṁ yoga-māhātmya-viśeṣo’gre lekhyaḥ ||154||

na dānaṁ na tapaḥ snānaṁ na cānyat sukṛtaṁ kvacit |

muktaye hy abhavat subhru muktvaikaṁ hari-vāsaram ||155||

subhru, he pārvati ||155||

sakṛc copoṣaṇenāsyāṁ naśyanti pāpa-rāśayaḥ |

ekataḥ pṛthivī-dānam ekato hari-vāsaraḥ |

na samaṁ kavibhiḥ proktaṁ vāsaro hy adhikaḥ smṛtaḥ ||156||

tatraivāmṛtasāroddhāre śrī-yamasya dūtānuśāsane—

agamyāgamane pāpaṁ mitra-drohe ca pātakam |

ity ādi pātakaṁ yac ca yatnair anyad upārjitam ||157||

ādi-śabdena svarṇa-steyādi | anyat param api abhakṣya-bhakṣaṇādikam ||157||

pāṣāṇḍālāpa-janitaṁ patitānāṁ ca saṅgamāt |

tan mayā mārjitaṁ sarvam ekādaśy-upavāsinām ||158||

pratigrahotthaṁ yat pāpaṁ daśābhraṁśodbhavaṁ ca yat |

tan mayā mārjitaṁ dūtā ekādaśy-upavāsinām ||159||

daśā avasthā brahmacaryādi tad-bhraṁśenodbhavo yasya tat ||159||

ata eva tatra—

ekādaśy-upavāsī yo naro bhavati bhūtale |

muktaṁ mayā śatānanda teṣāṁ tripuruṣaṁ kulam ||160||

ekādaśyām abhuñjānā yuktāḥ pāpa-śatair api |

bhavadbhir parihartavyā hitā me yadi sarvadā ||161||

kiṁ ca—

varaṁ cāṇḍāla-jātīya ekādaśy-upavāsa-kṛt |

na tu vipraś caturvedī yo bhuṅkte hari-vāsare ||162||

tatraiva śrī-brahma-nārada-saṁvāde—

kalpa-vṛkṣa-samākhyātā dvādaśī vāñchitārthadā |

sugater dāyinī puṁsāṁ smṛtā ca kṛta-kīrtayā ||163||

dvādaśī-vāsare kṛte sati yat phalaṁ prāpyate, aśvamedhādibhis tan na prāpyate ||163||

nāśvamedha-sahasraiś ca tīrtha-koṭy-avagāhanaiḥ |

yat phalaṁ prāpyate vatsa dvādaśī-vāsare kṛte ||164||

pūjām āpnoti sarvatra na rogebhyo bhayaṁ bhavet |

nopasarga-bhayaṁ tasya duṣṭa-jīva-samudbhavam ||165||

na dāho na klamo nārtiḥ smaraṇaṁ sarvadā hareḥ |

santater na viyogaś ca dvādaśī-kāriṇāṁ hareḥ ||166||

kathā-rucir bhaven nityaṁ na bhayaṁ vidyate kvacit |

raṇe rāja-kule caiva sarvatra vijayī bhavet ||167||

dharmopari matir nityaṁ kṛṣṇe bhaktiḥ sunirmalā |

pātakair naiva lipyeta dvādaśī-bhaktito narāḥ ||168||

upasargā ariṣṭāni | tebhyo bhayam | sarvadā hareḥ smaraṇaṁ bhavati | hareḥ kathāyāṁ rucir ity anvayaḥ | bhaktiḥ śravaṇādi-rūpā prema-lakṣaṇā vā | evaṁ dvādaśī-bhaktitaḥ dvādaśyāḥ sevayā | yad vā, dvādaśyāṁ prīti-mātreṇāpi pātakaiḥ kathañcit kriyamāṇair api na lipyate ||165-168||

itthaṁ guhyaṁ samākhyātaṁ dṛṣṭvā śāstra-samuccayam |

sarva-dharmān parityajya kalau kāryaṁ harer dinam ||169||

na bhaven mānasī pīḍā rogāś cātyanta-duḥkhadāḥ |

māhātmyaṁ paṭhataḥ puṁso dvādaśī-sambhavaṁ kalau ||170||

na tat puṇyaṁ kurukṣetre prayāge ca satāṁ kalau |

māhātmyaṁ paṭhatāṁ puṁsāṁ yat phalaṁ dvādaśībhavam ||171||

astu tāvad dvādaśī-vratādi-niṣpādanaṁ, tan-māhātmya-paṭhanād api sarva-duḥkha-śāntiḥ parama-puṇya-prāptiś cety āha—na bhaved iti dvābhyām |

bhaviṣye –

ekādaśī mahā-puṇyā sarva-pāpa-vināśinī |

bhaktes tu dīpanī viṣṇoḥ paramārtha-gati-pradā |

yām upoṣya naro bhaktyā na saṁsāre bhaviṣyati |172||

ekādaśyāṁ nirāhāro yo bhuṅkte dvādaśī-dine |

na sa durgatim āpnoti narakāṇi na paśyati ||173||

kṛtvā pāpa-sahasrāṇi ekādaśyām upoṣitaḥ |

dvādaśyām arcayed viṣṇuṁ na sa durgatim āpnuyāt ||174||

eṣā tithiḥ parā puṇyā viṣṇor īśasya tuṣṭidā |

tasyām eva jagannātho amūrto mūrtimān sthitaḥ |

tena sā sarva-pāpa-ghnī sarva-duḥkha-vināśinī ||175||

amūrtaḥ avyaktaḥ | mūrtimān sthitaḥ vyakto’bhūt ||175||

yā sā viṣṇumayī śaktir anantā vyāpya yā sthitā |

sā tena tithi-rūpeṇa draṣṭavyaikādaśī satī ||176||

sanat-kumāra-prokte—

kṛtvā pāpa-sahasrāṇi brahma-hatyā-śatāni vai |

ekām ekādaśīṁ bhaktyā samupoṣya śucir bhavet ||177||

ekādaśī-vratād anyad yad vrataṁ kriyate naraiḥ |

tat phalaṁ tad vijānīyād duḥkhodbhūtam ivāṅkuram ||178||

tasya anya-vratasya phalaṁ tata ekādaśī-vratam eva viśeṣeṇa jānīyāt | katham iva ? duḥkhena anya-vrata-prayāsenodbhūtam aṅkuraṁ puṇya-bījodbhedam iva jānīyāt | yad vā, tasya phalaṁ tad vijānīyāt kim ity apekṣāyām āha—duḥkhasyodbhūtam aṅkuram iva | ekādaśī-vrata-tyāgenānya-vrata-karaṇād duḥkham evopārjitam ity arthaḥ ||177-178||

saura-dharme—

ekataś cāgni-hotrādi dvadaśīm ekataḥ prabhuḥ |

tulayātaulayat tatra dvādaśī ca viśiṣyate ||179||

devī-rahasya-skanda-purāṇayoḥ—

pāpaṁ pañca-vidhaṁ proktaṁ pātakaṁ cātipātakam |

upapātaka-saṁjñaṁ ca mahā-pātakam eva ca ||180||

prakīrṇakaṁ ca tat sarvam ekādaśyām upoṣaṇāt |

vilayaṁ yāti toyasthaṁ yathā caivām abhājanam ||181||

pātakaṁ pātitya-kārakam | atipātakaṁ snuṣā-gamanādi | upapātakaṁ go-vadhādi | mahā-pātakaṁ brahma-hatyādi | prakīrṇakaṁ bahu-vidha-kṣudra-pāpaṁ vā ||1801-181||

devī-rahasye—

gāyatrīha yathā sarva-pāpa-pañjara-bhedinī |

ekādaśī tathā sarva-pāpa-pañjara-bhedinī ||182||

vāyavye skānde ca—

abhojya-bhojanāj jātam agamyā-gamanāc ca yat |

ayājya-yājanād yac ca abhakṣyāṇāṁ ca bhakṣaṇam ||183||

aspṛśya-sparśanād yac ca pareṣāṁ nindayā ca yat |

ātma-sambhāvanād yac ca pāradārya-kṛtaṁ ca yat ||184||

vihitākaraṇād yac ca para-vittāpahārataḥ |

kāmāndhena kṛtaṁ yac ca pātakaṁ copapātakam |

tat sarvaṁ vilayaṁ yāti ekādaśyām upoṣaṇāt ||185||

viṣṇu-rahasye śrī-brahmoktau—

manasāpi cikīrṣanti dvadaśīṁ ye narottamāḥ |

te’pi ghoraṁ na paśyanti saṁsāra-duḥkha-sāgaram ||186||

viṣṇu-purāṇe—

oṁkāraḥ sarva-devānāṁ yathā cādyaḥ prapūjitaḥ |

tathā sarva-vratānāṁ ca dvādaśī-vratam uttamam ||187||

dvārakā-māhātmye śrī-kṛṣṇaṁ prati śrī-candraśarmaṇoktau—

tvat-pādāmbuja-bhaktānāṁ na duḥkhaṁ pāpinām api |

kiṁ punaḥ pāpa-hīnānāṁ dvādaśī-sevināṁ nṛṇām ||188||

tatraiva śrī-baliṁ prati prahlādoktau—

noṣṇatvaṁ dvija-rāje hi śītatvaṁ na hutāśane |

vaiṣṇavānām apāpatvam ekādaśy-upavāsinām ||189||

vaiṣṇava-tantre—

ekādaśī mahā-puṇyā viṣṇor īśasya vallabhā |

tasām upoṣito yas tu dvādaśyāṁ pūjayed dharim |

tasya pāpāni naśyanti viṣṇau bhaktiś ca jāyate ||190||

adhunā viśeṣato bhagavad-vallabhatvena bhagavad-bhakti-tal-lokādi-prāpti-mahā-phalaṁ vaiṣṇava-tantrādi-vacanair ante darśayati—ekādaśīty ādinā svarūpatām ity antena ||190||

bṛhan-nāradīye, ekādaśī-māhātmyārambhe (1.23.10)—

mahā-pātaka-yukto vā yukto vā sarva-pātakaiḥ |

ekādaśyāṁ nirāhāraḥ sthitvā yāti parāṁ gatim ||191||

vāyu-purāṇe—

ekādaśī-vrataṁ yas tu bhaktimān kurute naraḥ |

sarva-pāpa-vinirmuktaḥ sa viṣṇor yāti mandiram ||192||

viṣṇu-dharmottare—

ekādaśy-upavāsaṁ yaḥ śraddhayā kurute naraḥ |

sa sarva-pātakaiḥ sadyas tvacevāhir vimucyate ||193||

na paśyaty āmayaṁ nāpi narakāntara-yātanām |

sa namasyaḥ prapūjyaś ca vāsudeva-priyo hi saḥ ||194||

gāruḍe—

ekādaśī-vrataṁ bhaktyā yaḥ karoti naraḥ sadā |

sa viṣṇu-lokaṁ vrajati yāti viṣṇoḥ svarūpatām ||195||

āgneye—

ekādaśy-upavāsaṁ yaḥ sadā tu kurute naraḥ |

sa yāti paramaṁ sthānaṁ yatra devo hariḥ sthitaḥ ||196||

śiva-purāṇe—

yaḥ karoti naro bhaktyā ekādaśyām upoṣaṇam |

sa yāti viṣṇu-sālokyaṁ prāpya viṣṇoḥ svarūpatām ||197||

**īdṛṅ-māhātmya-ratnāni śāstrāmbhodhau sphuranty api |**

**kaḥ saṅgrahītuṁ śaktaḥ syād atra kṛṣṇa-kṛpāṁ vinā ||198||**

idānīṁ māhātmya-likhanam upasaṁharan paramopādeyānām api tan-māhātmya-vacanānāṁ sarveṣāṁ likhanāsambhavaṁ vyañjayati—īdṛg iti | sphuranti prasiddhatayā prakāśamānāny api, ato nijāyogyatvena tad-ānantyena ca tāni sarvāṇy atra saṅgṛhya likhituṁ na śakyanta ity arthaḥ ||198||

### athopavāsa-dina-nirṇayaḥ

**ekādaśī ca sampūrṇā viddheti dvividhā smṛtā |**

**viddhā ca dvividhā tatra tyājyā biddhā tu pūrvajā ||199||**

viddhaikādaśī ca agre lekhyena vedhātivedha-mahā-vedhayogā iti bheda-catuṣṭayena sandigdhatā | saṁyuktādi-bheda-trayeṇa ca | kiṁ vā, svataḥ sāmya-nyūnatādhikyair nava-bhedato nānā-vidhā bhavati | tatra pūrva-viddottara-viddhayor madhye pūrvayā daśamyā viddhā tyājyā nopaṣyety arthaḥ | atra ca tyājyeti sāmānya-nirdeśena sarvair eva parityājyeti boddhavyam | tataś ca—

śuddhaiva dvādaśī rājann upoṣyā mokṣa-kāṅkṣibhiḥ |

sakāmair gṛhibhiḥ pūrvābiddhāpīti niścayaḥ ||

iti purāṇa-samuccayādi-vacanārtho nirastaḥ | tad yuktiś cāgre darśayitavyeti dik ||199||

tathā ca paiṭhīnasiḥ—

nāga-viddhā tu yā ṣaṣṭhī śiva-viddhā ca saptamī |

daśamyaikādaśī viddhā tatra nopavased budhaḥ ||200||

nāgaḥ pañcamī | tena viddhā | śivaḥ ṣaṣṭhī tena viddhā ||200||

sāradā-purāṇe—

ekādaśī tathā ṣaṣṭhī paurṇamāsī caturdaśī |

tṛtīyā ca caturthī ca amāvasyāṣṭamī tathā |

upoṣyāḥ para-saṁyuktā nopoṣyāḥ pūrva-saṁyutāḥ ||201||

saura-dharmottare ca—

ekādaśīm upavased dvādaśīm athavā punaḥ |

vimiśrāṁ vāpi kurvīta na daśamyā yutāṁ kvacit ||202||

vimiśrām ekādaśīṁ dvādaśīṁ cānyonya-militām, ekādaśī-yuktāṁ dvādaśīm ity arthaḥ ||202||

### atha sāmānyato viddhopavāsa-doṣaḥ

atra vārṣāyaṇiḥ—

bhūta-biddhā tv amāvasyā daśamyaikādaśī-yutā |

diśā biddhā tu sā svargaṁ hanti puṇyaṁ purā kṛtam ||203||

bhūtena caturdaśyā biddhā | ekādaśyā yutā daśamī ca bhavet | sā daśamī tu diśayā ekādaśyā biddhā svargaṁ puṇyaṁ ca hanti ||203||

nāradaḥ—

daśamy-anugatā yatra tithir ekādaśī bhavet |

tatrāpatya-vināśaṁ ca paretya narakaṁ vrajet ||204||

apatyānāṁ vināśaṁ vrajet prāpnoti | vināca iti vā pāṭhaḥ ||204||

nopoṣyā daśami-biddhā sadaivaikādaśī tithiḥ |

samupoṣya naro jahyāt puṇyaṁ varṣa-cātodbhavam ||205||

kiṁ ca—

daśamyā caiva biddhāyām ekādaśyām upoṣitaḥ |

tasyāyuḥ kṣīyate nityaṁ nārado’haṁ bravīmi vaḥ |

satyaṁ satyaṁ vinaśyeta santatis tu na cānyathā ||206||

kiṁ ca—

muhūrtenāpi saṁyuktā daśamyaikādaśī tu yā |

tām upoṣya naro mohāt sukhād dharmāc ca hīyate ||207||

vāśiṣṭhaś ca—

daśamyaikādaśī yatra tatra nopavased budhaḥ |

apatyāni vinaśyanti svarga-lokaṁ na gacchati ||208||

brāhme vrata-khaṇḍe—

upoṣyaikādaśīṁ mohād daśamī-śeṣa-saṁyutām |

na naraḥ sukham ādhatte iha-loke paratra ca ||209||

dhṛtarāṣṭreṇa maitreyaḥ pṛṣṭaḥ prāha narādhipam |

yad-arthaṁ te viyogo’bhūt putrāṇāṁ bhāryayā saha ||210||

pūrvaṁ tvayā sabhāryeṇa daśamī-śeṣa-saṁyutā |

kṛtā caikādaśī rājan tasyedaṁ kāraṇaṁ matam ||211||

bhāryayā saha gāndhārī-sahitasya tava | tasyās tava ca yad-arthaṁ putra-viyogo’bhūt | tasyedaṁ kāraṇam ity anvayaḥ | tad evāha—pūrvam iti ||211||

kiṁ ca tatraiva—

na cāhaṁ svairiṇī bhāryā na cāham apativratā |

na ceha kaluṣaṁ yena kiṁ pāpaṁ tv anya-janmani ||212||

rāma-patnyā vacaḥ śrutvā vālmīkir muni-puṅgavaḥ |

ciraṁ dhyātvā mahārāja tām uvācedṛśaṁ vacaḥ ||213||

na cāham ityādi vacaḥ ||213||

daśamyaikādaśīṁ pūrvaṁ samupoṣya janārdanaḥ |

abhyarcitas tvayā devi tasyedaṁ karmaṇaḥ phalam ||214||

daśamī-yuktām ekādaśīṁ, devi he śrīmati ||214||

kiṁ ca—

vaśiṣṭhaḥ samuvācedaṁ pṛṣṭo māndhātṛ-bhāryayā |

daśamyaikādaśī devi purā copoṣitā tvayā ||215||

tām iti pāṭhe māndhātṛ-bhāryā pratyuvāca | devi, he rājñi māndhātṛ-bhārye ||215||

tena te karmaṇā ceha sva-bhartṛ-suta-bāndhavaiḥ |

viyogaḥ samanuprāptaḥ satyaṁ viddhi pativrate ||216||

yāni yānīha pāpāni trailokye sambhavanti vai |

teṣāṁ sthānaṁ daśamyā vai sahitaikādaśī matā |

sapta-janma-kṛtaṁ puṇyaṁ naśyeta nātra saṁśayaḥ ||217||

kaurma-nāradīya-viṣṇu-rahasyeṣu—

daśamī-śeṣa-saṁyuktāṁ yaḥ karoti vimūḍha-dhīḥ |

ekādaśī-phalaṁ tasya na syād dvādaśa-vārṣikam ||218||

yaiḥ kṛtā daśamī-biddhāvidyā-mohena mānavaiḥ |

te gatā narakaṁ ghoraṁ yugānām eka-saptatim ||219||

kiṁ ca—

daśamī-bedha-saṁyuktām upoṣyaikādaśīṁ kila |

saṁvatsara-kṛteneha naro dharmeṇa mucyate ||220||

mucyate parityajyate ||220||

bhaviṣye—

pūrṇā-biddhāṁ palārdhena nandāṁ pūrṇām api tyajet |

yadīcched ātma-santānaṁ caturṣu niyameṣv api ||221||

palārdhenāpi pūrṇayā daśamyā biddhāṁ nandām ekādaśīṁ supūrṇām api caturṣu niyameṣu vakṣyamāṇopoṣitādiṣu tyajet ||221||

nopoṣitaṁ ca naktaṁ ca naika-bhaktam ayācitam |

nandāyāṁ pūrva-biddhāyāṁ kuryād aiśvarya-mohitaḥ ||222||

eka-bhaktena naktenety ādinā kadācid aśaktādīnām ekādaśī-vrata-pālanārtham eka-bhaktādikaṁ vihitam asti, tad api biddhāyāṁ varjanīyam ity āha—nopoṣitam iti | upavāsaṁ yathā tathety arthaḥ ||222||

brahma-vaivarte—

gaṅgodakasya sampūrṇaṁ yathā tyājyaṁ ghaṭaṁ bhavet |

surā-bindu-samāyuktaṁ tat sarvaṁ madyatāṁ vrajet ||223||

hālāhalaṁ viṣaṁ raudraṁ kaḥ piben mūḍha-dhīr naraḥ |

daśamī-śeṣa-saṁyuktāṁ ka upoṣati sad-vratī ||224||

evaṁ para-loke duḥkha-hetutvam uktam | iha-loke’py āha—hāleti | daśamyāḥ śeṣeṇa saṁyuktām ekādaśīm iti śeṣaḥ ||224||

evaṁ jñātvā muniśreṣṭha daśamī-śeṣa-saṁyutā |

varjitā munibhiḥ sarvair vāsudevam abhīpsubhiḥ ||225||

gāruḍe—

biddhām ekādaśīṁ viprās tajyanty eāṁ manīṣiṇaḥ |

tasyām upoṣito yāti dāridryaṁ duḥkham eva ca ||226||

nāradīye—

lava-bedhe’pi viprendra daśamyaikādaśīṁ tyajet |

surāyā bindunā spṛṣṭaṁ gaṅgāmbhaḥ-kalasaṁ yathā |

śvadṛtau pañca-gavyaṁ ca daśamyā dūṣitaṁ tyajet ||227||

śunaḥ dṛṭau carmaṇi pañca-gavyam iva ||227||

skānde—

dvāparānte tu gāndhārī kuru-vaṁśa-vivardhinī |

kariṣyati ca senāni mūḍha-bhāvāc chikhi-dhvaja |

tena putra-śataṁ tasyā nāśam eṣyaty asaṁśayam ||228||

kalā kāṣṭhāpi yā caiva dṛśyate daśamī vibho |

ekādaśyāṁ tu senāni kartavyā na kathañcana ||229||

kiṁ ca—

daśayaikādaśī yatra tatra sannihito’suraḥ |

dvādaśyaikādaśī yatra tatra sannihito hariḥ ||230||

atrāsuraḥ sannihita iti daityānāṁ tad-upavāsa-phala-prāpteḥ ||230||

kiṁ ca, tatraivomā-maheśvara-saṁvāde—

svargāpekṣā mahā-devi tena tyaktā na saṁśayaḥ |

vāñchitaṁ nārakaṁ saukhyaṁ viddhaṁ kṛtvā harer dinam ||231||

nihatāḥ pitaras tena devatānāṁ vadhaḥ kṛtaḥ |

dattaṁ rājyaṁ tu daityānāṁ kṛtvā biddhaṁ harer dinam ||232||

pitṛbhiḥ sahitaṁ vairaṁ tais tu suraiḥ saha |

kārāpayanti biddhaṁ ye kurvanti hari-vāsaram ||233||

kārayantīti vaktavye kārāpayantīty ārṣam ||233||

kiṁ ca tatraiva—

ye śaṁsanti dinaṁ viṣṇor daśamī-vedha-dūṣitam |

jñeyās te pāpa-puruṣāḥ śukra-māyā-vimohitāḥ ||234||

śaṁsanti kartum upadiśanti | nanu kathaṁ te pāpa-puruṣāḥ ? biddhāpy abiddhā vijñeyety ādi śāstra-vidhānāt ? tatrāha—śukreti | tad-agre vyaktaṁ bhāvi ||234||

upoṣaṇa-dine viddhe jāgaraḥ pūjanaṁ hareḥ |

vṛthā dānādikaṁ sarvaṁ kṛtaghneṣu kṛtaṁ yathā ||235||

upoṣaṇa-dine viddhe prārabdhe jāgare sati |

vihāya sthānaṁ tad viṣṇuḥ śāpaṁ dattvāpagacchati ||236||

kiṁ ca—

ekādaśīṁ yadā viddhāṁ kurute cāru-locane |

daśamī-vedhajaṁ pāpaṁ naśyate kṛṣṇa-darśanāt ||237||

na cāsti saṁśayaṁ kaścit punar na kurute yadi |

kārāpayanti ye tv ajñāḥ kūṭa-yuktās tu haitukāḥ ||238||

kṛṣṇa-darśanān naśyatīti pāpasya mahat tathā prāyaścittam api durghaṭaṁ mahad uktam | punar na kurute yadi ity anena punar yadi viddhāṁ kurute, tadā punaḥ pāpotpatter niṣṭam eveti viddhākaraṇa-pāpasya mahā-bhayānakatvam uktam | kūṭaṁ śāṭhyaṁ, tad-yuktāḥ haitukāḥ śuṣka-tarka-parāḥ ||237-238||

preta-yoniṁ prapaśyanti pitṛbhiḥ sahitā narāḥ |

dvādaśīṁ daśamī-viddhā dhana-santāna-nāśinī |

dhvaṁsinī sarva-puṇyānāṁ kṛṣṇa-bhakti-praṇāśinī ||239||

tatraiva śrī-mārkaṇḍeya-bhagīratha-saṁvāde—

na sa bhāgavato jñeyo yaḥ karoti harer dinam |

ekādaśī-bedha-saṁyuktaṁ pāpa-mñlaṁ sadaiva hi ||240||

purāṇam anyathā kṛtvā karoty ekādaśī-dinam |

daśamī-śeṣa-saṁyuktaṁ sa naraḥ paśu-santatiḥ ||241||

brahmaghnasya ca yat pāpaṁ strī-bāla-guru-ghātinaḥ |

daśamī-śeṣa-saṁyuktāṁ yaḥ karoti tad āpnuyāt ||242||

vṛṣalī-sevanāt pāpaṁ svapacī-gamane ca yat |

tat pāpaṁ jāyate biddhaṁ yaḥ karoti harer dinam ||243||

daśamī-śeṣa-saṁyuktaṁ niṣiddhaṁ viṣṇunā purā |

tasmād bhāgavatair bhūpa śodhayitvā harer dinam |

upoṣitavyaṁ yatnena pūrva-saṅgati-varjitam ||244||

pṛthivyāṁ yāni pāpāni sthūla-sūkṣmāṇi bhūpate |

teṣāṁ phalam avāpnoti sa-śalyaikādaśī-vrate ||245||

kurute vaiṣṇavo bhūtvā sa-śalyaikādaśī-vratam |

jñānato’jñānato vāpi na sa viṣṇu-priyo bhavet ||246||

kiṁ ca, tatraivānyatra—

viddhām ekādaśīṁ mohād daśamī-śeṣa-saṁyutām |

kurvan na sukham ādhatte iha-loke paratra ca ||247||

tasmād ekādaśī yuktā daśamyā nara-sattama |

na kartavyā prayatnena niṣkalā dvādaśī matā ||248||

niṣkalā śuddhā dvādaśy eva matā munibhir upavāsārtham anujñātety arthaḥ ||248||

yathā caikādaśī rājan dvādaśī ca tathā nṛṇām |

samānā tat-phalā proktā vrate’smin cakra-pāṇinaḥ ||249||

samānā viṣṇu-daivatena, tatas tat-tat-phalāḥ, tatra hetuḥ—vrata iti | cakrapāṇer eva vrata-dvayam etat | atas tatra sāmyaṁ yuktam evety arthaḥ ||249||

dvārakā-māhātmye candraśarmāṇaṁ prati tat-pitṝṇām uktau—

varjanīyaḥ prayatnena bedho daśami-sambhavaḥ |

no cet putra na sandehaḥ preta-yonim avāpsyati ||250||

daśamīti hrasatvam ārṣam ||250||

hatyā gacchanti kāśyāṁ tu gayāyāṁ paitṛkaṁ ṛṇam |

daśamī-bedhajaṁ pāpaṁ na kāśyāṁ na gayāśire ||251||

trailokya-sambhavaṁ pāpaṁ teṣāṁ bhavati bhūtale |

saśalyaṁ ye kurvanti vāsaraṁ kṛṣṇa-saṁjñakam |

pretatvaṁ duḥsahaṁ putra duḥsahā yama-yātanā ||252||

tatraiva taṁ prati śrī-bhagavad-uktau—

puṇyaṁ susañcitaṁ yāti kalpa-koṭi-śatārjitam |

saśalyaṁ ye prakurvanti muktidaṁ mama vāsaram ||253||

ata eva tatraiva bhagavantaṁ prati tat-prārthane—

daśamī-bedhajaṁ pāpaṁ tvad-dine mama pūrvajaiḥ |

yat kṛtaṁ nāśam āyātu tvat-prasādāj janārdanaḥ ||254||

sa-biddhaṁ tvad-dine kṛṣṇa yat kṛtaṁ jāgaraṁ vibho |

tat pāpaṁ vilayaṁ yātu lavaṇaṁ tu yathāmbhasi ||255||

jāgaram iti napuṁsakatvam ārṣam ||255||

sa-biddhaṁ vāsaraṁ yasmāt kṛtaṁ mama pitāmahaiḥ |

pretatvaṁ tena samprāptaṁ mahā-duḥkha-pradāyakam ||256||

biddhaṁ bedhaḥ | tena saha vartamānam | sā cākhyāyikā tatraiva—candraśarmā vipraḥ śrī-rudraika-bhaktaḥ śrī-bhagavad-vimukhaḥ kadācit svapne dṛṣṭa-biddha-vratena pretatvaṁ gatais tat-pitṛ-gaṇaiḥ śrī-bhagavad-bhakty-artham upadiṣṭo dvārakāṁ gatvā bhagavantam ārādhya samprārthya sapitṛko vimuktiṁ prāpa iti ||256||

pādme śrī-bhagavad-brahma-saṁvāde—

śukreṇa mohitā viprā daityānāṁ kāraṇena tu |

puṣṭy-arthaṁ daśamī-viddhaṁ kurvanti mama vāsaram ||257||

hiraṇyākṣa-vadha-prasaṅge daityānāṁ vadhaṁ duṣkaraṁ dṛṣṭvā brahmaṇā tat-kāraṇaṁ pṛṣṭaḥ śrī-bhagavān āha—śukreṇety ādi | kāraṇam evāha—puṣṭy-artham iti | madīyaṁ vāsaram ekādaśī-dinam ||257||

vāsaraṁ daśamī-viddhaṁ daityānāṁ puṣṭi-vardhanam |

madīyaṁ nāsti sandehaḥ satyaṁ satyaṁ pitāmaha ||258||

yāvad daśamyā saṁyuktaṁ kariṣyanti dinaṁ mama |

tat puṇyaṁ daitya-jātīnāṁ surair dattaṁ pitāmaha ||259||

tena puṇyena sampuṣṭo hiraṇyākṣaḥ pitāmaha |

nirjitya vāsavaṁ saṅkhye hṛtaṁ rājyaṁ divaukasām ||260||

ata eva tena rājyādi hṛtam ||260||

śukreṇa mohitāḥ sarve daityānāṁ vijayāya vai |

ato viddhaṁ prakurvanti vāsaraṁ mama mānuṣāḥ ||261||

mārkaṇḍa gaccha bhadraṁ te bhūrlokaṁ tu mamājñayā |

daśamī-vedha-viṣaye māyāṁ śukrasya nāśaya ||262||

tatrādhunopāyaḥ kaḥ ? tatrāha—mārkaṇḍeti | māyāṁ śukrasya nāśayeti | viddhipavāsa-vacanāni śukra-māyā-kṛtāny evety upadiśya tatropavāsaṁ niṣedhayatīty arthaḥ ||262||

śrī-viṣṇor vacanaṁ śrutvā mārkaṇḍo muni-sattamaḥ |

samprāpto’nikmiṣāraṇyaṁ yatra yajña-pumān hariḥ ||263||

mārkaṇḍa-vacanaṁ śrutvā ṛṣāyo naimiṣālayāḥ |

śukra-māyā-vinirmuktā vismayaṁ paramaṁ gatāḥ ||264||

paramaṁ vismayaṁ gatā iti śāstreṣv api tādṛśa-māyā-sambhavāt ||264||

indradyumnāya kathitaṁ mahābhāgavatāya vai |

gatvāśrameṣu sarveṣu kathitaṁ vana-vāsinām ||265||

vana-vāsināṁ vana-vāsinaḥ prati kathitaṁ mārkaṇḍeyena ||265||

hitvā śukrasya vākyāni mārkaṇvacanāj janaiḥ |

tyaktā daśami-saṁyuktā viprādyaiḥ puṇya-kāṅkṣibhiḥ ||266||

pūrṇābedha-kuṭhāreṇa narā dvādaśī-pādapam |

chedayanti ca ye pāpāḥ kalpāntaṁ nārakā hi te ||267||

pūrṇayā daśamyā bedha eva kuṭhāras tena chedayanti, tatra vrata-dvārā ||267||

bhaviṣye, mārkaṇḍeya-purāṇe ca—

pūrṇābiddhām upāste ko nandāṁ veda-balād api |

ko veda vacanāt tāta gosave gāṁ nihanti vai ||268||

veda-balād apīti | vedeṣu tādṛśāni vacanāni na santy eva, satsv api tad-balāt ka upāste ? api tu na ko’pi | kathañcit pūrva-vṛttānām api vacanānāṁ para-vacanair bādhitatvāt | tatra dṛṣṭāntaḥ—go-medhe pūrva-vṛttam api go-vadhaṁ kaḥ kuryāt ? adhunā kali-kāle tan-niṣedhāt | evaṁ śukra-māyādinā kathañcit pūrvaṁ vṛttānām ai biddhopavāsa-vacanānām adhunā śrī-bhagavad-ājñayā mārkaṇḍeya-vacanena niṣiddhatvāt punar biddhopavāsaṁ kaḥ kuryād ity arthaḥ ||268||

daśamī-śeṣa-saṁyuktam āśrayet ko vrataṁ vratī |

tasmād ekādaśī tyājyā daśamī-pala-miśritā |

upoṣyā dvādaśī śuddhā trayodaśyāṁ tu pāraṇam ||269||

kaurme brahma-vaivarte ca śrī-vyāsa-sūta-saṁvāde—

supuṇyaikādaśī sūta yadi śalya-vivarjitā |

kartur niraya-pātāya saśalyā samupoṣitā |

śalyaṁ bedha iti proktaṁ purāṇārtha-vicakṣaṇaiḥ ||270||

yadi śalya-vivarjitaikādaśī samupoṣitā, tadā supuṇyā parama-maṅgala-kāriṇīty arthaḥ | sā cet saśalyā samupoṣitā | tadā kartus tad-vrata-kartur niraye patanāya bhavati saiva ||270||

kiṁ ca, tatraiva śrī-sūta-śaunaka-saṁvāde—

ye tu mithyābhidhānena mohayanti narā bhuvi |

vimūḍhāḥ pāpinas teṣāṁ rauravaṁ śaraṇaṁ ciram ||271||

adhyāpayanty avijñeyaṁ paṇḍitaṁ-manya-buddhayaḥ |

kārayanty abudhā loke dvādaśīṁ daśamī-yutām ||272||

adhunā biddhopavāsopadeśakān nindati—ye tv iti sārdhaś caturbhiḥ | avijñeyaṁ svayaṁ jñātum aśakyam apy anyān adhyāpayantīti ||271-272||

ye kārayanti kurvanti dvādaśīṁ daśamī-yutām |

śuddhaye tan-mukhaṁ vīkṣya sūrya-darśanam ācaret ||273||

namo nārāyaṇāyeti jeped vā dvādaśākṣaram |

varākāḥ kim u jānanti prāṇinaḥ kārya-niścayam |

dhig dhiṅ mūḍha-dhiyaḥ pāpān dharma-viplava-kāriṇaḥ ||274||

hiṁsito bhagavāṁs tena dvādaśī daśamī-yutā |

kṛtā yena dvija-śreṣṭha samyag uktaṁ mayā tava ||275||

saṁsthito bhagavān kṛṣṇo dvādaśī-rūpa-dhṛg yataḥ |

tasmād asaṁśayaṁ tyājyā dvādaśī daśamī-yutā ||276||

biddhā-karaṇe ca mahā-doṣa-viśeṣaṁ punar āha—hiṁsita iti dvābhyām ||275||

kiṁ ca—

dvayor vivadatoḥ śrutvā dvādaśīṁ samupoṣayet |

pāraṇaṁ tu trayodaśyām eṣa śāstra-vinirṇayaḥ ||277||

kutarka-balato vivādenāniścaye’pi jāte biddhāṁ parityajya śuddhā dvādaśy evopoṣyeti saniścayam āha—dvayor iti ||277-278||

dvādaśī daśamī-yuktā yataḥ śāstre pratiṣṭhitā |

na tat śāstram ahaṁ manye yadi brahmā svayaṁ vadet ||278||

nanu śāstra-dṛṣṭer avivādaḥ | tatrāha—dvādaśīti | ahaṁ vedavyāsaḥ ||278||

ata eva nāradīye—

bahu-vākya-virodhena sandeho jāyate yadā |

upoṣyā dvādaśī tatra trayodaśyāṁ tu pāraṇam ||279||

śrī-mārkaṇḍeyena cendradyumnaṁ prati śrī-bhagavad-ājñāyāḥ pratipālane—

vivādeṣu ca sarveṣu dvādaśyāṁ samupoṣaṇam |

pāraṇaṁ hi trayodaśyām ājñeyaṁ māmakī mune |

hetuvādo na kartavyo hetunā patate naraḥ ||280||

ata eva pitāmahaḥ—

ekādaśī-dina-kṣaye upavāsaṁ karoti yaḥ |

tasya putrā vinaśyanti maghāyāṁ piṇḍato yathā ||281||

biddhā-varjanam eva tithi-kṣaya-dinopavāsa-doṣa-darśanādinā sādhayati—ekādaśīty ādinā | ekādaśī-dinasya kṣayo daśamyāḥ śeṣānuvṛttāv eva syāt | atas tad-dinaṁ biddham eva | tasmin ya upavāsaṁ karoti ||281||

dina-kṣaye tu samprāpte nopoṣyā daśamī-yutā |

yadīcchet putra-pautrāṇāṁ vṛddhiṁ sampadam ātmanaḥ ||282||

daśamī-yuteti dvādaśī-kṣaya-vyāvṛtty-artham ||282||

vyāsaḥ—

ekādaśī-dine kṣīṇe upavāsī bhaved gṛhī |

annābhāve niruddho vā saṅkalpād vā viśeṣataḥ ||283||

dharma-hāniś ca bhavati santatir naśyati dhruvam |

tasyāyuḥ kṣīyate nityaṁ saṁvatsaram iti śrutiḥ ||284||

ata eva gomilaḥ—

ekādaśyāṁ yadā brahman dina-kṣaya-tithir bhavet |

tadā hy ekādaśīṁ tyaktvā dvādaśīṁ samupoṣayet |

tatra kratu-śataṁ puṇyaṁ trayadaśyāṁ tu pāraṇam ||285||

śrī-nāradīye—

kṣaye vāpy athavā vṛddhau samprāpte vā dina-traye |

upoṣyā dvādaśī śuddhā pūrva-biddhāṁ vivarjayet ||286||

kiṁ ca—

daśamyaikādaśī biddhā parato dvādaśī na cet |

dvādaśī tu tadopoṣyā trayodaśyāṁ tu pāraṇam ||287||

kaurme—

dina-kṣaye tu samprāpte upoṣyā dvādaśī bhavet |

daśamī-śeṣa-saṁyuktāṁ na kurvīta kadācana ||288||

kiṁ ca—

tithi-vṛddhau tathā hrāse samprāpte vā dina-kṣaye |

sandigdheṣu ca vākyeṣu dvādaśīṁ samupoṣayet ||289||

brāhme—

tithi-cchede tu samprāpte dvādaśīṁ samupakramet |

pārayed vai trayodaśyāṁ yadīcchec chreya ātmanaḥ ||290||

jape home tathā dāne brāhmaṇānāṁ ca tarpaṇe |

pāraṇe cāpi rājendra praśastā ca trayodaśī ||291||

yac coktaṁ viṣṇu-rahasyādau—

pāraṇaṁ tu na kartavyam upoṣyaikādaśīm iha |

trayodaśyāṁ narair nityaṁ dharma-vṛddhim abhīpsubhiḥ || ity ādi |

tatrāha—japa iti | evaṁ trayodaśī-pāraṇa-niṣedha-vacanāni trayodaśyāṁ dvādaśī-sad-bhāve dvādaśy-atikrameṇa trayodaśyāṁ pāraṇa-viṣayāṇi jñātavyāni | etac cāgre vivṛtaṁ bhāvi ||291||

skānde ca—

ekādaśyāṁ tu biddhāyāṁ nopavāsārcanādikam |

dvādaśyām eva tat kuryāt trayodaśyāṁ ca pāraṇam |

śata-yajñādikaṁ puṇyaṁ muktir eva mahā-phalam ||292||

kiṁ ca—

ūrdhvaṁ hari-dinaṁ na syād dvādaśīṁ grāhayet tataḥ |

dvādaśyām upavāso’tra trayodaśyāṁ tu pāraṇam ||293||

evaṁ kurvan naro bhaktyā viṣṇu-sāyujyam āpnuyāt |

anyathā kurute yas tu sa yāti narakaṁ dhruvam ||294||

ekādaśī ṛṣīṇāṁ tu dvādaśī cakrapāṇinaḥ ||295||

yadyapy ekādaśy api bhagavata eva tithiḥ, tathāpi ṛṣīṇāṁ sambandhenaiva dvādaśī ca sākṣāc cakrapāṇer eveti dvādaśyā māhātmya-viśeṣārtham uktam ||295||

ata eva mārkaṇḍeyendradyumna-saṁvāde—

ekādaśī ṛṣīṇāṁ tu dvādaśī cakrapāṇinaḥ |

tat kathaṁ dvādaśī bhūpa nopoṣyā krayate janaiḥ ||296||

śrī-mārkaṇḍeyena pūrvam ekādaśy-upavāso dvādaśyāṁ ca pāraṇam ity uktvānantaraṁ ca vedha-saṁśayādau sati dvādaśy-upavāsas trayodaśyāṁ pāraṇam ity uktam | tatra sarvatra suprasiddhaikādaśī-vrata-parityāgena kathañcid doṣaḥ syād ity āśaṅkayā mahārājendra-dyumnena pṛṣṭe sati dvādaśy-upavāsenaiva sarva-doṣa-kṣayo mahā-phalaṁ ceti dvādaśī-māhātmyaṁ śrī-mārkaṇḍeyenoktaṁ likhati—ekādaśīty ādinā pāpa-nāśinīty antena ||296||

eṣā niḥśreyasī bhūpa phala-bhoga-vivardhanī |

mokṣātmikā purā proktā dvādaśī pravarā tithiḥ ||297||

phalaṁ mokṣādi, bhogaś ca viṣaya-sukhādis tayor vardhanī | pāṭhāntare phalaṁ savargādi-sukhaṁ, tasya bhogena rahitā mokṣatmakatvāt ||297||

ekādaśī śarīraṁ tu puruṣo dvādaśī smṛtā |

dvādaśyām upavāsena siddhā bhūpa sahasraśaḥ ||298||

cakravartitvam atulaṁ samprāptā acalāṁ śriyam |

caturdaśaite sa jñātā balinaś cakravartinaḥ ||299||

viṣṇv-aṁśās te mahāvīrā duṣṭa-daitya-nivarhaṇāḥ |

upoṣya dvādaśīṁ śuddhāṁ yāvaj-jīvaṁ vratānvitāḥ ||300||

cakravartitvam āpannā bhuktvā bhogān sukhāni vai |

kuvalāśvo viśva-gandhir hariścandro nalaḥ pṛthuḥ ||301||

maruto bharataś caiva kārtavīryaś ca haihayaḥ |

māndhātā sagaro rāmaḥ kakutstho nahuṣas tathā ||302||

upoṣya dvādaśīṁ puṇyām aparāṁ ca vivarjya tu |

bhuktvā svarga-sukhāny ete cakravartitvam āgatāḥ ||303||

aparām ekādaśīm ||303||

janakānāṁ mahīpāla dvādaśyāṁ samupoṣaṇe |

saptamyā santatir yuktā saṁsiddhiṁ paramāṁ gatā ||304||

puru-kutso mahīpālo dvādaśyāṁ samupoṣaṇe |

siddhiṁ gataḥ parityajya karma-bandhaṁ durāsadām ||305||

durāsadām anyair durlabhāṁ siddhim | pāṭhāntare duṣpariharaṁ karma-bandham ||305||

māndhātā yauvanāśvaś ca dvādaśyāṁ samupoṣaṇe |

saṅgrāme nidhanaṁ prāpya samprāptaḥ paramaṁ padam ||306||

śākuntalo mahīpālo dauṣmantir aparājitaḥ |

dvādaśyām upavāsena gatas tad vaiṣṇavaṁ padam ||307||

vaiṇyaḥ purūravā bhūpa pālayitvā dharātalam |

dharaṇī-dharam abhyarcya dvādaśīṣu sadā punaḥ |

gatas tad vaiṣṇavaṁ lokaṁ dāha-pralaya-varjitam ||308||

ete rājarṣayo bhūpa dvādaśyāṁ samupoṣaṇe |

siddhiṁ paramikāṁ prāpta ye dvijās tān śṛṇuṣva me ||309||

yāva-krītaś ca vaidarbho māṇḍavyaḥ kauśiko muniḥ |

bharadvājas tathā kaṇvaḥ kumbhayonis tathā muniḥ ||310||

aṣṭāśīti sahasrāṇi munīnām ūrdhva-retasām |

prayānti syandasyāgre timirārer janādhipa ||311||

te sarve paramāṁ siddhiṁ dvādaśyāṁ samupoṣaṇe |

mayā saha gatā bhūpa kathante saṁśayo bhavet ||312||

dvādaśī-vāsaraṁ rājan hari-guhyaṁ prakīrtitam |

nirāpabādhaṁ loke’smin śuddhaṁ vaiṣṇava-vallabham ||313||

niḥśeṣeṇa ā samyak apagatā bādhā yasmin | pāṭhāntare nirgatam ātmāparādhidbhavaṁ phalaṁ yasmāt tat ||313||

tasmād bhūpa na sandehaḥ kartavyo dvādaśīṁ prati |

viśeṣa-phaladā proktā dvādaśī pāpa-nāśinī ||314||

### atha sampūrṇā-lakṣaṇena biddhā lakṣaṇam

skande--

pratipat-prabhṛtayaḥ sarvā udayād udayād raveḥ |

sampūrṇā iti vikhyātā hari-vāsara-varjitāḥ||315||

evaṁ sarvathā viddhā parityājyeti niścitam | tatrāpekṣitaṁ viddhā-lakṣaṇaṁ sampūrṇā-lakṣaṇa-bhinnatvena likhati pratipad iti tribhiḥ | raver udayāt ekam udayam ārabhya ā-udayād anyodayāvadhi yadi syus tadā sampūrṇā ity arthaḥ | harivāsara ekādaśī tad-varjitāḥ | sa ca naitādṛśaḥ, kintu udayāt pūrvaṁ muhūrta-dvayaṁ yady asau bhavati, tadaiva sampūrṇaḥ syād ity arthaḥ ||315||

gāruḍe śiva-rahasye ca—

udayāt prāk yadā vipra muhūrta-dvaya-saṁyutā |

sampūrṇaikādaśī nāma tatraivopavased gṛhī||316||

tad eva śrī-garuḍa-purāṇādi-vacanair darśayati—udayād iti dvābhyām | gṛhīti viddhāyāṁ kecid upavāsaṁ vyavasthāpayanti, tat-parihārārtham uktam ||316||

bhaviṣye ca—

ādityodaya-velāyāḥ prāṅ-muhūrta-dvayānvitā |

ekādaśī tu sampūrṇā viddhānyā parikīrtitā ||317||

ataeva parityājya samaye cāruṇodaye |

daśamyaikādaśī viddhā vaiṣṇavena viśeṣataḥ ||318||

anyā ukta-lakṣaṇa-sampūrṇetarā viddhoktā || ataḥ pūrva-viddhā-tyāgād eva hetoḥ | tatra ca udayāt prāk muhūrta-dvayāntar-daśamī-prāptyā vedha-prasāṅād dhetor eva aruṇasyodayo yasmin tasmin samaye daśamyā viddhaikādaśī parityājyā sarvair eva | tatra ca vaiṣṇavena viśeṣataḥ parityājyeti vaiṣṇavena na kartavyaṁ tad dhi caikādaśī-vratam iti bhaviṣya-purāṇādi-viśeṣokter vaiṣṇavetareṣāṁ śaiva-saurādīnāṁ keṣāṁcit kathaṁcit viddhopavāsa-vyavasthāpanābhiprāyeṇa | tac cāgre vyaktaṁ bhāvi ||317-318||

### atha aruṇodaya-viddhā-parityāgaḥ

atra kaṇvaḥ—

aruṇodaya-velāyāṁ daśamī-saṁyutā yadi |

atropoṣyā dvādaśī syāt trayodaśyāṁ tu pāraṇam ||319||

skānde—

aruṇodaya-velāyāṁ daśamī yadi saṅgatā |

ruci-cakrārdha-mātrāpi dvādaśīm upavāsayet |

tatra kratu-śataṁ puṇyaṁ trayodaśyāṁ tu pāraṇam ||320||

ravi-cakrārdha-mātrāpīti—sārather aruṇasyodayāt prāg eva ratha-cakrodayaṁ tatrārdha-cakrodaya-mātra-prāptatvena atyalpāpīty arthaḥ | yathoktaṁ bhaviṣye—aruṇodaye tu daśamī gandha-mātraṁ bhaved yadi iti ||320||

ataeva gāruḍe—

udayāt prāk trighaṭikā-vyāpiny ekādaśī yadā |

sandigdhaikādaśī nāma varjayed dharma-kāṅkṣayā ||321||

udayāt prāṅ-muhūrtena vyāpiny ekādaśī yadā |

saṁyuktaikādaśī nāma varjayed dharma-vṛddhaye ||322||

trighaṭikety anena daśamyā ghaṭikaikā aruṇodaye praviṣṭeti jñeyam | etac ca saṁjñā-viśeṣārtham uktam | evam agre’pi tāṁ ca dharma-kāṅkṣayā varjayed iti | anyathā dharma-hāniḥ syād ity arthaḥ | evam agre’py ūhyam ||321-322||

ādityodaya-velāyā ārabhya ṣaṣṭha-nāḍikām |

yā tithiḥ sā hi śuddhā syāt sārvatithyo hy ayaṁ vidhiḥ||323||

eṣāṁ sarveṣām ante—

putra-pautra-samṛddhy-arthaṁ dvādaśyām upavāsayet |

tatra kratu-śataṁ puṇyaṁ trayodaśyāṁ tu pāraṇam ||324||

eṣāṁ gāruḍoktānāṁ tri-ślokānāṁ putrāṇāṁ pautrāṇāṁ ca samṛddhaye | yad vā, putrāś ca pautrāś ca samṛddhayaś ca dhanādi-sampattayas tad-artham ||324||

kiṁ ca, brahma-vaivarte sūta-śaunaka-saṁvāde—

aruṇodaya-velāyāṁ yā stokāpi tithir bhavet |

pūṇaiyety avagantavyā prabhūtā nodayaṁ vinā ||325||

tithir ekādaśī | aruṇodayaṁ vinā na prabhūtā na sampūrṇā | ekam aruṇodayam ārabhyānyāruṇodayaṁ yāvad vyāpiny eva satī sampūrṇā syād ity arthaḥ ||325||

tatra ced daśamī-vedyo’tivedho vāpi jāyate |

mahāvedho’thavā yogo rakṣasāṁ tat phalaṁ bhavet ||326||

tatra praśnaḥ—

kīdṛśas tu bhaved vedho yogo viprendra kīdṛśaḥ |

yoga-vedhau samācakṣva yābhyāṁ duṣṭam upoṣaṇam ||327||

catasro ghaṭikāḥ prātar aruṇodaya-niścayaḥ |

catuṣṭaya-vibhāgo’tra vedhādīnāṁ kiloditaḥ ||328||

tatra aruṇodaye ||327||

tatrottaram—

aruṇodaya-vedhaḥ syāt sārdhaṁ tu ghaṭikā-trayam |

ativedho dvi-ghaṭikaḥ prabhā-sandarśanād vedhaḥ ||329||

mahovedho’pi tatraiva dṛśyate’rko na dṛśyate |

turīyas tatra vihito yogaḥ sūryodaye budhaiḥ ||330||

vyākhyātaṁ cedaṁ mādhavīye—

vedhātivedha-mahā-vedha-yogāś catvāra upavāsasya dūṣakāḥ |

tatra raveḥ sandarśanāt pūrvaṁ sārdhaṁ ghaṭikā-trayam ekādaśyā vyāptam |

tatra prācīne ghaṭikārve daśamī-sambhāve vedhaḥ |

yadā ghaṭikā-dvayam uparitanam ekādaśī-vyāptaṁ

pūrvaṁ tu ghaṭikā-dvayaṁ daśamī-vyāptaṁ tadānīm ativedha iti ||331||

parantu sugamam |

### atha tatra doṣāḥ

tatraiva—

rākṣasānāṁ phalaṁ yoge mahā-vedhe tu vāskaleḥ |

jambhāsurasyātivedhe mohinā vedha-śilpinī ||332||

gobhiloktau—

aruṇodaya-velāyāṁ daśamī yadi saṅgatā |

saṁyuktaikādaśīṁ tāṁ tu mohinyai dattavān vibhuḥ ||333||

pādmottara-khaṇḍe—

aruṇodaya-velāyāṁ daśamī-miśritā bhavet |

tāṁ tyaktvā dvādaśīṁ śuddhām upoṣyed avicārayan ||334||

bhaviṣye—

aruṇodaye tu daśamī-gandha-mātraṁ bhaved yadi |

draṣṭavyaṁ tat prayatnena varjanīyaṁ narādhipa ||335||

draṣṭavyaṁ gaṇakādi-dvārā vicārya jñātavyam ||335||

kiṁ ca—

daśamī-śeṣa-saṁyukto yadi syād aruṇodayaḥ |

vaiṣṇavena na kartavyaṁ tad-dinaikādaśī-vratam ||336||

tad-dine yad ekādaśī-vrataṁ tat ||336||

gāruḍe—

daśamī-śeṣa-saṁyukto yadi syād aruṇodayaḥ |

naivopoṣyaṁ vaiṣṇavais tu tatra caikādaśī-vrate ||337||

tatra tasmin dine ekādaśī-vrate nimitte naivopoṣyam | vrata ity atra dina iti vā pāṭhaḥ ||337||

### atha atra vaiṣṇava-lakṣaṇam

gṛhīta-viṣṇu-dīkṣāko viṣṇu-sevā-paro naraḥ |

vaiṣṇavaś cātra saṁgrāhyaḥ skāndādy-uktānusārataḥ ||338||

nanu sa ca vaiṣṇavaḥ kīdṛśaḥ ? pūrvaṁ bhagavad-bhakti-lakṣaṇe yo likhitaḥ, utānyo vety apekṣāyāṁ likhati—gṛhīteti | atra vrata-vidho sa eva grāhyaḥ, na tu pūrva-likhito bhakti-niṣṭhā-prāptaḥ | tasya vratādy-anadhikārāt | evaṁ dvādaśy-ādau kṣaudrakāṁsyādi-varjanādiṣv api tathaiva jñeyam ||338||

tathā ca skānde—

paramāpadam āpanne harṣe vā samupasthite |

naikādaśīṁ tyajed yas tu yasya dīkṣāsti vaiṣṇavī ||339||

samātmā sarva-jīveṣu nijācārād aviplutaḥ |

viṣṇv-arpitākhilācāraḥ sa hi vaiṣṇava ucyate ||340||

sarva-jīveṣu samātmā sama-buddhiḥ hiṁsā-nindādi-rāhityāt, svātmavad dhita-kāritvāc ca | nijācāro vaiṣṇava-dharmas tasmād aviplutaḥ aparibhraṣṭaḥ | viṣṇau arpito’khila ācāraḥ svadharmādir yena saḥ ||340||

pādme ca—

sadīkṣāvadhi sanyāsaṁ sa-yantraṁ dvādaśākṣaram |

aṣṭākṣaram athānyaṁ vā ye mantraṁ samupāsate |

jñeyās te vaiṣṇavā loke viṣṇv-arcana-ratās tathā ||341||

dīkṣā-vidhy-ādikaṁ pūrvaṁ likhitam evāsti | dīkṣā-vidhi-sahitaṁ nyāsena sahitaṁ yantreṇa sahitaṁ ca | etac ca pūjāṅgam evety uktam | anyaṁ ca śrī-gopāla-devādi-mantram | tatheti samuccaye | tathāpi dīkṣādiṁ vinā pūjā-sampatty-abhāvād dīkṣāpy astīty eva jñeyam | yad vā, tathā tena dīkṣā-grahaṇādi-prakāreṇa | viṣṇv-arcana-ratā iti teṣām eva viśeṣaṇam | sadeti ca kvacit pāṭhaḥ ||341||

### aruṇodaya-lakṣaṇam

skānde—

udayāt prāk catasraś ca ghaṭikā aruṇodayaḥ |

tatra snānaṁ praśastaṁ syāt sa vai puṇyatamaḥ smṛtaḥ ||342||

brahma-vaivarte—

catasro ghaṭikāḥ prātar aruṇodaya ucyate |

yatīnāṁ snāna-kālo’yaṁ gaṅgāmbhaḥ-sadṛśaḥ smṛtaḥ ||343||

prātar uṣasi yāś catasro ghaṭikās tāḥ | aruṇodayaḥ gaṅgāmbhaḥ-sadṛśaḥ parama-pāvanaṁ ity arthaḥ ||343||

tri-yāmāṁ rajanīṁ prāhus tyaktvādy-anta-catuṣṭayam |

nāḍīnāṁ te ubhe sandhye divasādy-anta-saṁjñite ||344||

rātri-śeṣe catur-ghaṭikā vyāpyāruṇodaya ity atra hetum āha—tri-yāmām iti | nāḍīnām ādy-antayoś caṭuṣṭayaṁ rātrer ādau nāḍī-catuṣṭayaṁ tyaktvā | evam ekayāmatyāgena triyāmām āhur munayaḥ | yataḥ tan nāḍīnām ādy-anta-catuṣṭayaṁ ca divasasyādy-anta-saṁjñite te prasiddhe ubhe sandhye prāhuḥ ||344||

### athāruṇodaya-biddhopavāsa-doṣāḥ

atha kautsaḥ—

aruṇodaya-velāyāṁ biddhā kācid upoṣitā |

tasyāḥ putra-śataṁ naṣṭaṁ tasmāt tāṁ parivarjayet ||345||

kācit ekā yayopoṣitā tasyāḥ ||345||

pādme śrī-bhagavad-brahma-saṁvāde—

aruṇodaya-kāle tu bedhaṁ dṛṣṭvā caturvidham |

mad-dinaṁ ye prakurvanti yāvad āhūta-nārakāḥ ||346||

dṛṣṭvā jñātvāpi | cāturvidhyaṁ ca bedhātibedhādi-bhedena prāg likhitam eva ||346||

kṛte tu mad-dine tatra santānasyāpi saṁkṣayaḥ |

sapta-janmasu naśyanti dharmāṇi ca dhanāni ca ||347||

bhaviṣye ca—

aruṇodaya-kāle tu daśamī yadi dṛśyate |

na tatraikādaśī kāryā dharma-kāmārtha-nāśinī ||348||

kiṁ ca—

aruṇodaya-kāle tu daśamī yadi dṛśyate |

pāpa-mūlaṁ tadā jñeyam ekādaśy-upavāsinām ||349|| iti |

tadā ekādaśy-upavāsinām upavāsaḥ pāpasya mūlaṁ jñeyam ity arthaḥ ||349||

**biddhopavāsa-doṣā ye sāmānyāl likhitāḥ purā |**

**jñeyās te’trāpi biddhāyā lakṣaṇasyānusārataḥ ||350||**

sāmānyāt aruṇodaya-bedhādi-viśeṣa-rāhityena sāmānyataḥ pūrvaṁ likhitāḥ | aruṇodaya-biddhopavāse’pi | kutaḥ ? biddhāyā lakṣaṇasya pūrva-likhitasyānusārāt | udayāt prāk muhūrta-dvayāpinī satī sampūrṇā | anyathā biddheti biddhā-lakṣaṇe’ruṇodaya-bedhasyaiva susiddheḥ ||350||

**evaṁ jñeyāni vākyāni biddhā-vrata-parāṇi tu |**

**avaiṣṇavāśrayāṇy eva śukra-māyā-kṛtāni vā ||351||**

itthaṁ sarvathā biddhopavāso niṣiddhaḥ | tatra ca yad uktam ṛṣyaśṛṅgeṇa—

ekādaśī na labhyeta sakalā dvādaśī bhavet |

upoṣyā daśamī-biddhā ṛṣir uddālako’bravīt ||

kiṁ ca—

abiddhāni niṣiddhaiś cen na labhyante dināni tu |

muhūrtaiḥ pañcabhir biddhā grāhyaivaikādaśī tithiḥ |

tad ardha-biddhāny anyāni dināny upavased budhaḥ ||

api ca—

pāraṇāhe na labhyeta dvādaśī kalayāpi cet |

tadānīṁ daśamī-biddhā upoṣaikādaśī tithiḥ || iti |

pādme ca—

biddhāpy ekādaśī grāhyā parato dvādaśī na cet |

dvādaśī dvādaśīr hanti trayodaśyāṁ tu pāraṇam ||

biddhāpy abiddhā vijñeyā parato dvādaśī na cet || iti |

īdṛśāny anyāni ca yāni vacanāni vartante, teṣāṁ viṣayaṁ vyavasthāpya likhati—evam iti likhitākāreṇa | avaiṣṇavāḥ vaiṣṇavetarāḥ śaiva-saurādayaḥ | kāmino gṛhasythāś cetiviṣayakāṇi | teṣām api biddhipavāse bahula-doṣa-śravaṇād aparitoṣeṇa pakṣāntaraṁ likhati—śukreti ||351||

**itthaṁ ca janmāṣṭamyādi-vratāny api na vaiṣṇavaiḥ |**

**biddheṣv ahaḥsu kāryāṇi tādṛg-doṣa-gānāśrayāt ||352||**

prasaṅgād vaiṣṇava-vrateṣu sarveṣv api sa-bedha-dinānītthaṁ parityājyaṇīty ādiśan likhati—itthaṁ ceti | naivopoṣyaṁ vaiṣṇavais tv ity ādi likhita-prakāreṇa | ādi-śabdena rāma-navamī-nṛsiṁha-caturdaśy-ādi | tādṛśāṁ biddhaikādaśī-vratokta-sadṛśānāṁ doṣāṇāṁ gaṇāśrayāt ||352||

### athārdha-rātra-biddhā-samādhānam

**ardha-rātrāc ca parato varteta daśamī yadi |**

**tadāpy ekādaśīṁ biddhāṁ manyante yac ca kecana ||353||**

tathā ca kaurme—

ardha-rātram atikramya daśamī yadi dṛśyate |

tadā hy ekādaśīṁ tyaktvā dvādaśīṁ samupoṣayet ||354|| iti |

**abhijñās tac ca manyante pakṣa-vardhany-upāśritam |**

**atas tac ca tathānyaṁ ca mahatāṁ naiva sammatam ||355||**

evam aruṇodaya-bedhe sati na kenāpy upavāsaḥ kārya iti niścitam | tatra ca kecid ardha-rātrāt parataḥ | kecic catvāriṁśad-ghaṭikābhyaś ca parato’pi daśamy-anuvṛttau bedham icchantīti tan-matam utthāpya nirākāroti—ardha-rātrāc ceti ṣaḍbhiḥ | yan manyante tat pakṣavardhinī nāma mahā-dvādaśī | tad-viṣayakam abhijñā manyanta iti uttareṇānvayaḥ | tad ardha-rātrāt parato bedha-vacanaṁ biddhatvaṁ vā | anyat catvāriṁśad-ghaṭikopari bedha-viṣayakaṁ ca | mahatāṁ śrī-vyāsādīnāṁ naiva sammataṁ bhavati ||353-355||

tathā brahma-vaivarte vyāsoktau tatraiva—

ardha-rātre’pi keṣāṁcid daśamyā bedha iṣyate |

aruṇodaya-velāyāṁ nāvakāśo vicāraṇe ||356||

aruṇodaya-velāyāṁ tu bedha-vicāraṇopari avakāśo’pi nāstīty anenāruṇodaya-bedha eva niścitaḥ | na tv ardha-rātropari bedhaḥ sthāpita iti kaimutika-nyāya-vicārād iti dik ||356||

kapāla-bedha ity āhur ācāryā yaṁ hari-priyāḥ |

na tan mama mataṁ yasmāt triyāmā rātrir ucyate ||357||

nanv ardha-rātropari bedho hi kapāla-bedhatvena prasiddho vaiṣṇavānāṁ sammataḥ | ataḥ so’pi varjanīya eva | tatrāha—kapāleti | yam ardha-rātrāt parato bedham | ācāryāḥ kapāla-bedha iti vadanti | hari-priyā iti hari-priyatayā bedha-śravaṇa-mātreṇa doṣāśaṅgkayāhur na tu vicāreṇety arthaḥ | yad vā, hari-priyā iti tatratyānāṁ śaunakādīnāṁ sambodhanam | tena cākhila-vicāra-naipuṇyaṁ samarthayati | ye iti pāṭhe kecid āhuḥ | tac ca ye hari-priyā ācāryās teṣāṁ mama ca vedavyāsasya sammataṁ na bhavatīty arthaḥ | tatra hetuḥ—yasmād iti | evaṁ triyāmāyā rātrer madhye ekādaśyāḥ praveśa eva nāsti | yato daśamyā eva sā rātriḥ | atas tatra yato daśamyā bedhaḥ syāt | ato’ruṇodaye ekādaśī-sambhāvena tat-sampūrṇatā-pratipādanāt tatraiva daśamy-anuvṛttau bedhaḥ kalpyata ity arthaḥ | anyathā ati-vyāptyārdha-rātrāt pūrvaṁ tato’pi pūrvam ity evaṁ rātri-prathama-bhāge’pi niyamābhāvād bedhaḥ syāt | tataś cānavasthā-prasaṅga-doṣa eva syād iti dik ||357||

pādme ca—

ardha-rātraṁ spṛśet pūrṇā pakṣa-vṛddhir yad agrataḥ |

kapāla-bedhanī sā ca śuddhāṁ bhadrām upoṣaṇam ||358||

nanu tarhi ardha-rātram atrikramyety ādi kūrma-purāṇa-vacanam—

ardha-rātrāt paraṁ yāmyāḥ kalā-kāṣṭhādi-saṁyutā |

mohinī sādhikārā ca brahmaṇā nirmitā purā ||

niśīthāt parato yāmyā ekādaśyām upoṣitā |

sa paten narake ghore yāvad āhūta-samplavam || ity ādi |

smṛty-artha-sāra-vacanaṁ yat, tasya ko viṣayaḥ ? tatrāha—ardha-rātram iti | yadāgrataḥ pakṣa-vṛddhir bhavati, tadā pūrṇā daśamī ced ardha-rātraṁ spṛśet | tadā sā kapāla-bedhanī nāmaikādaśī syāt | tadā ca śuddhāṁ bhadrāṁ dvādaśīm evopavased ity arthaḥ | ataś ca—

pūrṇaika-catvāriṁśac ca ghaṭikā dṛśyate yadi |

tadā vyāla-mukhī jñeyā varjitā mat-parāyaṇaiḥ ||

dvicatvāriṁśad-ghaṭikābhayā sā hy abhidhīyate |

pūrṇā catuścatvāriṁśat kathitā sā mahābhayā || ity ādi |

śrī-kṛṣṇārjuna-saṁvāde—

dvipañcāśac ca ghaṭikā daśamī dṛśyate yadi |

chāyābhidhā tu sā jñeyā nandā yā vṛddhi-gāminī ||

tripañcāśad yadā pūrṇā grastā saiva tu gīyate |

catuḥpañcāśako jñeyo’pyat bedhas tato’dhikaḥ ||

mahā-bedhaḥ ṣaḍ-adhikas tathoktaḥ pūrva-sūribhiḥ |

pralayaḥ sapta-pañcāśat mahān proktas tato’paraḥ ||

navādhikā mahā-ghorā sampūrṇā ṣaṣṭirākṣasī |

chāyādi-nava-bedheṣu yaḥ kuryāt samupoṣaṇam |

mṛte sa narakaṁ yāti yāvad āhūta-samplavam ||

ityādīni ca vacanāni svata eva nirastāni | ardha-rātra-bedha-pakṣasyāpi nirasanād viśeṣataś ca prācīṇair mahadbhir abhijñair asaṅgṛhītatvāt tāny amūlāny evajñeyāni ||358||

atha bedha-vihīnāpi sampūrṇaikādaśī tithiḥ |

agrato vṛddha-gāmitvāt parityājyaiva vaiṣṇavaiḥ ||359||

evam aneka-doṣa-hetutvāt biddhopavāsaḥ parityājitaḥ | adhunā kadācit śuddhāpi parityājyeti

### atha śuddhā-viśeṣa-parityāgaḥ

gāruḍe—

sampūrṇaikādaśī yatra prabhāte punar eva sā |

vaiṣṇavī ca trayodaśyāṁ ghaṭikaikāpi dṛśyate |

gṛhastho’pi parāṁ kuryāt pūrvā nopavaset tadā ||360||

sampūrṇā aruṇodayam ārabhya para-dine sūryodayaṁ yāvad vyāptety arthaḥ | punar api tat-para-dine prabhāte sā ekādaśī bhavati vardhata ity arthaḥ | vaiṣṇavī dvādaśī | gṛhastho’pīty api-śabdaḥ |

ekādaśī pravṛddhā cec chukle kṛṣṇe viśeṣataḥ |

tatrottarāṁ yatiḥ kuryāt pūrvām upavased gṛhī ||

ity ādi-vacana-prāpto yater eva para-dinopavāso na gṛhasthasyeti pakṣa-nirāsārthaḥ ||360||

kiṁ ca, śrī-nāradaḥ—

sampūrṇaikādaśī yatra prabhāte punar eva sā |

atropoṣyā dvitīyā tu putra-pautra-vivardhinī ||361||

evaṁ trayodaśyāṁ dvādaśyā niṣkrame sati śuddhaikādaśī-tyāgo likhitaḥ | prāyo’yam avaiṣṇavānām api sammataḥ | adhunā dvāḍaśy-aniṣkrame’pi mahā-dvādaśy-apekṣayā vaiṣṇavānāṁ sammataṁ śuddhā-parityāgaṁ likhati—śrī-nāradādy-uktaiḥ sampūrṇety ādibhiḥ | prabhāte dvādaśī-dine saivaikādaśī punar bhavati, vṛddhi-gāmitvāt | evaṁ ca dvādaśī-parato vardhatāṁ na vety apekṣā nāsti | ata evoktaṁ skāndādau—parato dvādaśī na cet ity ādi | atra asmin kāle dvitīyaivaikādaśī upoṣyā | sampūrṇa-prathama-dina-parityāgena niṣkramaṇādinam evopoṣyam ity arthaḥ | evaṁ ca—

sampūrṇaikādaśī yatra prabhāte punar eva sā |

tatropoṣyā dvitīyā tu parato dvādaśī yadi || ityādi vacanaiḥ |

trayodaśyāṁ dvādaśī-sambhāve sampūrṇaikādaśī parityājyā, anyathā tu neti vyavasthāpitaḥ pakṣo nirastaḥ | nanu ekādaśī pravṛddhā cet iti vacanānusāreṇa yati-paro’yam iti vyavasthāparitavyaṁ, tatrāha—putreti | evaṁ putra-pautra-vivardhinīty anena tathāgre lekhyena gṛhibhiḥ putravadbhiś cety ādinā ca ekādaśī pravṛddhā ced ity ādi-vacana-prāpto gṛhiṇāṁ dvitīyaikādaśy-upavāsa-niṣedho’pi parihṛta iti dik ||361||

ata eva pādme—

dvādaśī-miśritā grāhyā sarvatraikādaśī tithiḥ |

dvādaśī ca trayodaśyāṁ vidyate yadi vā na vā ||362||

kiṁ ca—

sarvatraikādaśī kāryā dvādaśī-miśritā naraiḥ |

prātar bhavatu vā mā vā yato nityam upoṣaṇam ||363||

prātas trayodaśyāṁ dvādaśī bhavatu vā, mā bhavatu | nityam upoṣaṇam iti ukta-prakāreṇokta-lakṣaṇasyonmīlanī-vratasya nityatvād ity arthaḥ ||363||

skānde—

sampūrṇaikādaśī yatra prabhāte punar eva sā |

tatra kṛta-śataṁ puṇyaṁ trayodaśyāṁ tu pāraṇam ||364||

kiṁ ca—

ekādaśī-kalā yatra parato dvādaśī na cet |

tatra kratu-śataṁ puṇyaṁ trayodaśyāṁ tu pāraṇam ||365||

evaṁ dvādaśī-vṛddhi-kṣayayor anapekṣayā śuddhā-tyāgaṁ likhitvā idānīṁ dvādaśī-kṣayam apekṣyaiva unmīlanīṁ likhan śuddhā-parityāgam eva likhati—sampūrṇety ādi-skāndādi-vacanaiḥ | paratas trayodaśyāṁ na vardhate dvādaśī | phala-viśeṣaṁ darśayati—ekādaśīti pañcabhiḥ ||364-365||

kaurme—

ekādaśī-kalāpy ekā parato dvādaśī na cet |

tatra kratu-śataṁ puṇyaṁ trayodaśyāṁ tu pāraṇam ||366||

bhaviṣye—

ekādaśī-kalāpy ekā parato na ca vardhate |

gṛhibhiḥ putravadbhiś ca naivopoṣyā sadā tithiḥ ||367||

kiṁ ca, pādme—

ekādaśī-kalā-yuktā yena dvādaśy-upoṣitā |

kiṁ tasya bahubhir yajñair aśvamedhādibhir nṛpa ||368||

ekādaśī dvādaśī ca tatra sannihito hariḥ |

upoṣya rajanīm ekāṁ brahma-hatyāṁ vyapohati ||369||

viṣṇu-rahasye—

ekādaśī-kalā-prāptā yena dvādaśy-upoṣitā |

tulyā kratu-śatena syāt trayodaśyāṁ tu pāraṇam ||370||

baudhāyana-smṛtau—

ekādaśī-kalā-yuktā upoṣyā dvādaśī naraiḥ |

trayodaśyāṁ tu yo bhuṅkte tasya viṣṇuḥ prasādati ||371||

**|| ity unmīlanī ||**

### atha vañjulī-dvādaśī-vrata-vidhiḥ

skānde—

ekādaśī bhavet pūrṇā parato dvādaśī yadā |

tadāhy-ekādaśīṁ tyaktvā dvādaśyāṁ samupoṣayet ||372||

evaṁ śuddhā-parityāge unmīlanī mahā-dvādaśī-viṣayaṁ darśayitvādhunā vañjulī-mahā-dvādaśī-viṣayaṁ likhati—ekādaśīti sārdha-pañcabhiḥ | pūrṇā sampūrṇā yadā ekādaśī bhaved itiprāyas tasyāḥ sampūrṇatvenaiva dvādaśyā api sampūrṇāyāḥ satyā vṛddhi-sambhavāt, na tv atra dvādaśī-vṛddhi-mātrāpekṣayā | vañjulyām ekādaśī-sampūrṇatāpekṣaṇāt | yad vā, pūrṇeti | aruṇodayāt pravṛttatvena śuddhā-parityāgo darśita iti dik ||372||

kālikā-purāṇe—

ekādaśī tu sampūrṇā parato dvādaśī bhavet |

upoṣyā dvādaśī tatra tithi-vṛddhiḥ praśasyate ||373||

tither vṛddhiḥ praśasyate, tatra vratādikaṁ mahā-phalam ity arthaḥ | vañjulī-māhātmya-viśeṣaś cāgre mukhya-prasaṅge lekhyaḥ | atra ca śuddhā-parityāga-prakaraṇasyaiva mukhyatvād unmīlanyādi-nirūpaṇa-prakaraṇam athonmīlanīty ādi-rūpeṇa spaṣṭatayā mukhyatvena na likhitam iti dik ||373||

bhaviṣye—

upoṣyā dvādaśī śuddhā dvādaśyām eva pāraṇam |

nirgatāyāṁ trayodaśyāṁ kalā ca vikalāpi vā ||374||

vikalāyāṁ tu dvādaśyāṁ pāraṇaṁ yaḥ karoti hi |

tām upoṣya mahīpāla na garbhe viśate naraḥ ||375||

bhāgavatādi-tantre ca—

sampūrṇaikadaśī tyājyā parato dvādaśī yadi |

upoṣyā dvādaśī śuddhā dvādaśyām eva pāraṇam |

na garbhe viśate jantur ity āha bhagavān hariḥ ||376||

yac coktaṁ—

pūrṇāpy ekādaśī tyājyā parato vardhate yadi |

dvādaśyā pāraṇālābhe pūrṇaiva parigṛhyate ||

ity anena ekādaśīvat dvādaśī-vṛddho pūrṇaikādaśī-tyāga iti | ata eva skānde—

śuddhā yadā samā hīnā samā kṣīnādhikottarā |

ekādaśīm upavasen na tu śuddhāṁ tu vaiṣṇavīm ||

asyārthaḥ—śuddhā ekādaśī samā hīnā vā uttarā dvādaśī samākṣīṇādhikāvā | tadā ekādaśīm evopavaset, na tu śuddhāṁ vaiṣṇavīṁ dvādaśīm iti | tat-parihārārthaṁ bhaviṣya-purāṇādi-vacanaṁ likhati—upoṣyeti | śuddhety anena ekādaśī-saṁyogābhāvād ekādaśī-vṛddhir nāpekṣitā | ata evoktaṁ brāhme—

eka-liptyā samāyuiktā yadi vṛddhi-parā tithiḥ |

athavaikādaśī nāsti daśamyā vātha saṅgatā ||

dvādaśī tu kalā kāṣṭhā yadi syād apare’hani |

dvādaśa-dvādaśīr hanti pūrvasyāṁ pāraṇaṁ kṛtam || iti |

asyārthaḥ—tithi-vṛddhi-paratvena ekādaśī-para-dine eka-liptyā samāyuktā kiñcin mātrāpy astīty arthaḥ | athavā nāsti dvādaśī ca kiñcin mātrā trayodaśyām asti, tadā śuddha-dvādaśyām evopavāsaḥ, na tv ekādaśyām | daśamyā saṅgatety atra dāntatvenodāhṛtam | ekādaśīm upoṣya sampūrṇa-dvādaśyāṁ ca tadā pāraṇaṁ kṛtaṁ sat dvādaśa-dvādaśī-puṇyaṁ hanti iti | na garbhe viśate naraḥ iti | na garbhe viśate jantuḥ ity ādinā ca vañjulyā māhātmya-viśeṣa uktaḥ, na tu tatra mumukṣor evādhikāro darśita iti | tāsām aṣṭa-mahā-dvādaśīnāṁ sarvāsām eva nityatvād iti dik | pūrṇāpy ekādaśī tyājyā ity ādi vacanānāṁ ca viṣaya-vyavasthāgre lekhyā ||374-376||

**|| iti vañjulī ||**

### atha trispṛśā

nāradīye—

ekādaśī dvādaśī ca rātri-śeṣe trayodaśī |

trispṛśā nāma sā proktā brahma-hatyāṁ vyapohati ||377||

adhunā trispṛśā-dvādaśīṁ likhati—ekādaśī ity ādinā pāraṇam ity antena ||377||

kaurme—

ekādaśī dvādaśī ca rātri-śeṣe trayodaśī |

tribhir miśrā tithiḥ proktā sarva-pāpa-harā smṛtā ||378||

upavāsaḥ kṛtas tasyāṁ sadā pātaka-nāśanaḥ |

ekādaśī dvādaśī ca rātri-śeṣe trayodaśī |

tatra kratu-śataṁ puṇyaṁ trayodaśyāṁ tu pāraṇam ||379||

kiṁ ca—

trispṛśaikādaśī yatra tatra sannihito hariḥ |

tām evopavaset kāmī akāmo viṣṇu-tatparaḥ ||380||

tataś ca tad uktam—

ekādaśī dvādaśī ca rātri-śeṣe trayodaśī |

upavāsaṁ na kurvīta putra-pautra-samanvitaḥ || iti |

tat pariharati—trispṛśeti | kāmī dhana-putrādi-kāma-yuktaḥ | akāmo vaiṣṇavaḥ | tatra hetuḥ—viṣṇu-tat-para iti | yad vā, akāmaś ca mumukṣuḥ | viṣṇu-tat-paraś ca vaiṣṇavaḥ | evaṁ sarveṣām eva tatropavāso vihitaḥ | etad eva brahma-hatyāṁ vyapohatīty ādinā sarva-duḥkha-doṣa-mūla-pāpa-nirasanoktyā tathā tatra kratu-śataṁ puṇyaṁ ity ādinā sarva-sukha-maṅgala-hetu-puṇyotpādanoktyā ca partipāditam iti dik ||380||

skānde—

ekādaśī dvādaśī ca rātri-śeṣe trayodaśī |

upoṣyā ca prayatnena mahā-puṇya-vivardhinī ||381||

kiṁ ca—

ekādaśī-kalā-yuktā dvādaśī kṣīyate yadā |

upoṣyā ca mahā-puṇyā sarva-pāpa-harā tithiḥ ||382||

sumantu-smṛtau—

ekādaśī-kalā-yuktā dvādaśī lupyate yadā |

ekādaśī tadopoṣyā dvitīyā mokṣa-kāṅkṣibhiḥ ||383||

bhaviṣye—

ekādaśī-kalāpy ekā dvādaśī sakalaṁ dinam |

trayodaśī ūṣā-kāle vaiṣṇavaṁ tu dina-trayam |

sarva-pāpa-haraṁ prāptaṁ tad upoṣyam iti smṛtiḥ ||384||

pādme ca—

dvādaśī-saṁyutā yatra bhavaty ekādaśī-kalā |

dina-kṣaye’pi yā puṇyā na daśamyā kadācana ||385||

trispṛśaikādaśī yatra tatra sannihito hariḥ |

puṇyaṁ kratu-śatasyoktaṁ trayodaśyāṁ tu pāraṇam ||386||

dvārakā-māhātmye—

purā caikādaśī svalpā ante caiva trayodaśī |

sampūrṇā dvādaśī madhye trispṛśā sā hari-priyā ||387||

trispṛśāṁ dvādaśīṁ prāpya kurute pūrva-vāsaram |

tenātmanas tu kalyāṇaṁ dagdhaṁ pāpāgninā dṛḍham ||388||

**|| iti trispṛśā ||**

### atha pakṣa-vardhinī

brahma-vaivarte vyāsoktau—

tithiḥ sa-śalyā parivarjanīyā

dharmārtha-kāmais tu budhair manuṣyaiḥ |

vihīna-śalyāpi vivarjanīyā

yady agrato vṛddhim upaiti pakṣaḥ ||389||

pakṣa-vardhinīṁ likhati–tithir iti dvābhyām | pakṣa iti pakṣānto’māvasyā pūrṇimā vety arthaḥ ||389||

anyatra ca—

darśaś ca paurṇamāsī ca sampūrṇā vardhate yadi |

dvitīye’hni nṛpa-śreṣṭha sā bhavet pakṣa-vardhinī ||390||

tad eva spaṣṭayati—sampūrṇā satī dvitīye’hni pratipad-dine yadi vardhate ||390||

evaṁ mahatyo dvādaśyaś catasro darśitāḥ kramāt |

unmīlanī vañjulī ca trispṛśā pakṣa-vardhinī ||391||

ete ca mahā-dvādaśī-bhedā iti spaṣṭatayā likhati—evam iti | likhita-śuddhaikādaśī-tyāga-prakāreṇa ||391||

aparāś ca catasras tā jñeyā nakṣatra-yogataḥ |

jayā ca vijayā caiva jayantī pāpa-nāśinī ||392||

nanv aṣṭau mahā-dvādaśyaḥ prasiddhāḥ ? tatra likhati—aparāś ceti | tā mahā-dvādaśyaḥ ||392||

tatra tatra viśeṣaś ca yo’nyaḥ kṛṣṇārcanādikaḥ |

lekhyaḥ so’gre viśeṣeṇa tat-tan-mukhya-nirūpaṇe ||393||

nanu tatra kena nakṣatreṇa katamā syāt ? kena vā pūjād-viśeṣeṇa tāsāṁ mahattvam ? tatra likhati—tatreti | jnmīlanyādau jayādau ca, viśeṣeṇa asādhāraṇatayā, tāsāṁ madhye nirūpaṇam agrato lekhyaṁ, tasmin ||393||

### atha pūrvopavāsādi-samādhānam

**evaṁ dvādaśya-vṛddhau ca pūrvopoṣyeti yad vacaḥ |**

**tathā tyājyā trispṛśā ca kṛṣṇāpy ekādaśīti yat ||394||**

tatha ca skānde—

pūrṇā ekādaśī tyājyā vardhate dvitayaṁ yadi |

dvādaśyāṁ pāraṇālābhe pūrvaiva parigṛhyate ||395||

ekādaśī dvādaśī ca rātri-śeṣe trayodaśī |

trispṛśā tad aho-rātraṁ nopoṣyaṁ tat sutārthibhiḥ ||396||

evaṁ śuddha-tyāge vaiṣṇavānāṁ vrata-niścaya-vacanāni saṅgṛhyādhunā tad-virodhīny anyāny api vacanāni vyavasthāpayan likhati—evam iti | likhita-vaiṣṇava-vrata-niścaya-prakāreṇa | dvādaśyā avṛddhau trayodaśī-dine vṛddhy-abhāve sati pūrvā ekādaśī evopoṣyeti yad vacaḥ | pūrṇāpy ekādaśī tyājyety ādi-vacanam | tatheti samuccaye | trispṛśaikādaśī tyājyety arthe ekādaśī dvādaśī cety ādikaṁ yad vacaḥ | tathā kṛṣṇaikādaśy api tyājyety arthe ca—yathā śuklā tathā kṛṣṇā ity ādi vacaḥ | etat sarvaṁ vaiṣṇavetarān avaiṣṇavān gṛhasthān prati manyatām ity uttara-ślokenānvayaḥ | tat-tad-vacanam eva likhati—pūrṇety ādinā sadā gṛhīty antena | dvitayaṁ ekādaśī dvādaśī ca | pāṭhāntare parataḥ agre yadi vardhate ekādaśy eva, dvādaśyāṁ pāraṇasya vrata-samāpti-kālasyālābhe ca sati | abhāve iti kvacit pāṭhaḥ | evaṁ ca dvādaśī vṛddhir apekṣitaiva | pūrvā eva ekādaśī prathama-dinam | pūrṇeti pāṭhe’pi sa evārthaḥ | ata evoktaṁ bhṛguṇāpi—

sampūrṇaikādaśī yatra prabhāte punar eva sā |

tatropoṣyā dvitīyā tu parato dvādaśī yadi || iti |

etādṛśāny anyāni vacanāni santi tāni ca vaiṣṇavānām anupādeyatvāt na saṅgṛhītāni | evam agre’pi jñeyam | evaṁ dvādaśy-avṛddhau pūrva-dinopavāsa-vacanaṁ likhitam | adhunā putrārthināṁ gṛhasthānāṁ trispṛśānupavāsa-vacanaṁ likhati—ekādaśīti ||394-396||

ato viṣṇu-dharmottare—

ekādaśī yadā vṛddhā dvādaśī ca kṣayaṁ gatā |

kṣīṇā sā dvādaśī jñeyā naktaṁ tatra vidhīyate ||397||

skānde ca—

ekādaśī kalā yatra dvādaśī ca kṣayaṁ gatā |

tatra naktaṁ prakurvīta nopavāsaṁ gṛhāśramī ||398||

sutārthināṁ trispṛśānupavāsam eva tatra naktaṁ vidhānataḥ sādhayati—ekādaśīti dvābhyām | naktaṁ nakta-bhojanaṁ | tac ca kiñcit phalādinaiva | vratasya nityatvāt | etac cāgre vyaktaṁ bhāvi ||397-398||

bhaviṣyottare śrī-kṛṣṇa-yudhiṣṭhira-saṁvāde—

yathā śuklā tathā kṛṣṇā dvādaśī me sadā priyā |

śuklā gṛhasthaiḥ kartavyā bhoga-santāna-vardhinī ||399||

kiṁ ca—

saṅkrāntyādy-upavāsena pāraṇā na yudhiṣṭhira |

ekādaśyāṁ ca kṛṣṇāyāṁ jyeṣṭhaḥ putro vinaśyati ||400||

kiṁ ca—

śayanī-bodhanī-madhye yā kṛṣṇaikādaśī bhavet |

saivopoṣya gṛhasthena nānyā kṛṣṇā kadācana ||401||

ata eva gobhilaḥ—

ekādaśyāṁ na bhuñjīta pakṣayor ubhayor api |

vanastha-yati-dharmo’yaṁ śuklām eva sadā gṛhī ||402|| iti |

adhunā gṛhasthānāṁ kṛṣṇaikādaśī-tyāga-vacanāni likhati—yathety ādinā | śuklā gṛhasthaiḥ kartavyeti tathā kṛṣṇāyāṁ jyeṣṭha-puto vinaśyati ity ādinā kāminaḥ putravato gṛhasthasya kṛṣṇaikādaśy-upavāso niṣiddhaḥ | tatra ca cāturmāsyāḥ kṛṣṇaikādaśyas tenāpi kartavyāḥ ity āha—śayanīti | śayanī-bodhanyor ekādaśyor madhye | śuklām eva sadā gṛhī ity anena ca naivopavāso niṣidhyate, vratasya nityatvāt | kintu tatra pūjādi-niyama-viśeṣa eva niṣidhyato tac ca śrī-kṛṣṇa-devācārya-vopadevācāryādibhir eva sa-vistaraṁ vyākhyātam astvīty atas tathātra vaiṣṇava-kṛtya-likhane’napekṣyatvāc ca, kiṁ tad-vistāraṇena ||399-402||

**etat sarvaṁ tathānyac ca vacanaṁ vaiṣṇavetarān |**

**gṛhasthān putra-vittādi-tat-parān prati manyatām ||403||**

etat likhitaṁ sarvaṁ vacanam | tatheti samuccaye | tādṛśaṁ vā anyat mahā-dvādaśy-aṣṭakaṁ kāmyam ity ādi-paraṁ ca yad vacanaṁ, putra-vittādi-tat-parān ity avaiṣṇava-lakṣaṇam | pūrvaṁ śukra-māyā-kalpitatvena biddhopavāsa-vacanānāṁ samādhānaṁ kṛtam | idānīṁ ca vaiṣṇavāvaiṣṇava-bheda-vyavasthayā kadācic chuddhā-tyāgena para-dinopavāsādi-virodha-vacanānāṁ kṛtam iti viśeṣaḥ | tatra ca, yadyapi biddhopavāsa-tyāge vaiṣṇavena na kartavyaṁ tad-dinaikādaśī-vratam ity ādāv ivātra tathā unmīlanyādiṣu phala-viśeṣa-śravaṇāt | tathā kvacic ca tatra sannihito hariḥ ityādi | kvacic ca viṣṇu-tat-paraḥ ity ādi śabda-vṛtteḥ | tathā śrī-viṣṇu-prīṇanatvena mahā-dvādaśy-aṣṭakasya vaiṣṇaveṣu nityatvāc ca vaiṣṇavāvaiṣṇava-bhedenaiva vyavasthā sādhīyasīti mahatāṁ sammatam iti dik | ata evāgre lekhyaṁ—vaiṣṇava-sammateti ||403||

ata eva mārkaṇḍeya-purāṇe—

sampūrṇaikādaśī yatra parataḥ punar eva sā |

pūrvām upavaset kāmī niṣkāmas tūttaraṁ vaset ||404||

evaṁ pūrvopavāsādikam avaiṣṇava-viṣayakaṁ para-dinopavāsaṁ ca vaiṣṇava-viṣayakam iti vyavasthāpya likhita, tad eva śrī-mārkaṇḍeyādy-ukta-vyavasthayā sādhayati—sampūrṇeti caturbhiḥ | kāmī putrādi-kāmavān, niṣkāma-śabdena gṛhastho’pi grāhyaḥ | tasyāpi niṣkāmatā-sambhavāt | ata eva skāndādau—niṣkāmas tu sadā gṛhī ity ādi | atra ca kāmitvenāvaiṣṇavatvaṁ niṣkāmatvena ca vaiṣṇavatvaṁ susiddham eva ||404||

trikāṇḍa-maṇḍalena ca—

sampūrṇaikādaśī yatra prabhāte punar eva sā |

uttarāṁ tu yatiḥ kuryāt pūrvām upavased gṛhī ||405||

yatir iva | yatiḥ niṣkāma ity arthaḥ | gṛhī sakāma ity arthaḥ | likhita-nyāyāt | tatra ca prāyo yater eva niṣkāmatayā gṛhiṇaś ca sakāmatayā yati-gṛhi-śabda-prayoga iti dik ||405||

skānde—

niṣkāmas tu gṛhī kuryād uttaraikādaśīṁ sadā |

prātar bhavatu vā mā vā dvādaśī ca dvijottama ||406||

prātas trayodaśī-dine dvādaśī bhavatu vā, na bhavatu vā, tathā uttarām evaikādaśīṁ niṣkāmo gṛhasthaḥ sadā kuryāt | na tu pūrvām ity arthaḥ ||406||

viṣṇu-rahasye vyāsenāpi—

śuddhaiva dvādaśī rājan upoṣyā mokṣa-kāṅkṣibhiḥ |

pāraṇas tu trayodaśyāṁ pūjayitvā janārdanam ||407|| iti |

mokṣo janma-maraṇādi-saṁsāra-bandhato muktiḥ | yad vā, mokṣayatīti mokṣaḥ śrī-viṣṇuḥ | yad vā, akāra-praśleṣeṇa amokṣaṁ bhagavat-prema | tad-ākāṅkṣāvadbhiḥ | janārdanaṁ pūjayitveti vaiṣṇava-titherdvādaśyā abhāve tasyāṁ pāraṇe kṛtyasya bhagavat-pūjā-viśeṣasya trayodaśyām api vidhānājñayā sandeho nirastaḥ ||407||

**tādṛśo’pi gṛhastho’tra paraṁ putrādi-kāmukaḥ |**

**upavāsasya nityatvāt kiñcid bhakṣyaṁ prakalpayet ||408||**

nanu, naktaṁ tatra vidhīyate ity ādinā putravataḥ kāmino gṛhasthasya naktaṁ vihitaṁ, tasyāpi kathaṁ tat saṅgacchatāṁ na bhoktavyaṁ ity ādinādhikāra-nirṇaye sarveṣām eva bhojana-niṣedhāt ? satyaṁ, tenāpi kathañcid avaśyaṁ vrataṁ paripālanīyam eveti likhati—tādṛśaḥ avaiṣṇavo’pi, ataeva paraṁ kevalaṁ putrādi-kāmukaḥ | trispṛśā-dine kiñcit payo-mūlaṁ phalādikaṁ vā bhakṣyaṁ vā prakalpayet, āhāraṁ kuryāt, tac ca pūrvaṁ likhitam eva ||408||

tad uktam—

upavāsa-niṣedhe tu kiñcid bhakṣyaṁ prakalpayet |

no duṣyaty upavāso’tra upavāsa-phalaṁ labhet ||409|| iti |

ataḥ kiñcid bhakṣya-prakalpanād dhetor upavāso na duṣyati | upavāsa-phalaṁ ca labhed iti ||402||

**itthaṁ śāstra-vicāreṇa śiṣṭācārānusārataḥ |**

**ekādaśī-vyavastheyaṁ kṛtā vaiṣṇava-sammatā ||410||**

evaṁ vaiṣṇavāvaiṣṇava-bhedena vyavasthāṁ likhitvā nirṇaya-prakaraṇm upasaṁharan likhati—ittham iti | śāstra-vicāreṇa yaḥ śiṣṭānām ācāras tad-anusāreṇa | yad vā, na kevalaṁ śāstra-vicāreṇa kintu śiṣṭācārānusārataś ca | vaiṣṇavānāṁ sammatety anena vaiṣṇavetarāṇāṁ gṛhiṇāṁ biddhāyām apy upavāsas tathā ekādaśī-dvādaśyor vṛddhyaiva sampūrṇaikādaśi-tyāgaḥ | tathā trispṛśāyāṁ cāturmāsya-varti-vyatirikta-kṛṣṇaikādaśyāṁ cānupavāso vyavasthāpitaḥ | tac ca saṅkṣepeṇādau likhitam eva | vaiṣṇavānām anupādeyatvāc cātra vistareṇa nālekhīti ||410||

**vidvāṁso’py atra mūḍhāḥ syur vinā kṛṣṇa-prasādataḥ |**

**ataḥ sadāsau nirdhāryā pṛṣṭvā bhāgavatottamān ||411||**

atra ekādaśī-vyavasthāyāṁ vidvāṁsaḥ śāstra-vido’pi vimūḍhāḥ syuḥ śukra-māyādinā | tac ca bhagavad-anugrahābhāvād eveti likhati—vineti | asau vyavasthā ekādaśī vā ||411||

tathā ca mārkaṇḍendradyumna-saṁvāde—

dvādaśyā nirṇaye bhūpa mūḍham atra jagat-trayam |

atra mūḍhā mahīpāla prāyaśo ye narāḥ purā ||412||

purā prācīnā api narāḥ | kim utārvācīnā ity arthaḥ | narāsurā iti pāṭhe nara-rūpā asurā daitya-prakṛtayo mānuṣā ity arthaḥ ||412||

ata eva sauradharmottare—

mahā-puṇyatamā hy eṣā dvādaśī phalato’dhikā |

śodhayitvā sadā kāryā samyag daivajña-sattamaiḥ ||413||

daivajña-sattamair gaṇaka-śreṣṭhair dvāra-bhūtaiḥ śodhayitvā ||413||

### atha sandeha-nirasana-vidhiḥ

viṣṇu-rahasye śrī-brahmoktau—

arcayanti sadā viṣṇuṁ mano-vāk-kāya-karmabhiḥ |

teṣāṁ hi vacanaṁ kāryaṁ te hi viṣṇu-samā matāḥ ||414||

atra ca gaṇakānāṁ vyavasthāpakānāṁ ca śāstra-vidāṁ bahūnāṁ vivādena sandehe sati śrī-bhagavad-bhakti-parāṇāṁ vacanenaiva vyavahartavyaṁ, na tv anyeṣām iti likhati | arcayantīty ādinā yāvat-samāpti | arcayanti sevante | mano-vāk-kāyānāṁ karmabhiś ceṣṭābhiḥ | smaraṇa-kīrtana-paricaryādibhir ity arthaḥ ||414||

kaurme śrī-bhagavad-uktau—

saṁspṛṣṭvā vaiṣṇavān viprān viṣṇu-śāstra-viśāradān |

cīrṇa-vratān sadācārāṁs tad-uktaṁ yatnataś caret ||415||

sampṛcchyeti vaktavye sampṛṣṭvety ārṣam | cīrṇa-vratān—samāpita-sva-niyamān ||415||

pādme vaiṣṇava-tantre—

itihāsa-purāṇa-jñāḥ smṛti-siddhānta-vedinaḥ |

vāsudeva-priyā ye ca tad-uktaṁ vaidikaṁ bhavet ||416||

vaidikaṁ vedoktam iva ||416||

### atha tatra varjyam

viṣṇu-rahasye kaurme ca—

yeṣāṁ na kāraṇaṁ vedā na viprā na janārdanaḥ |

tantrāṇi dharma-śāstrāṇi teṣāṁ vākyaṁ vivarjayet ||417||

vedādayā na kāraṇaṁ pramāṇam | tantrāṇi āgama-śāstrāṇi ||417||

vaiṣṇava-tantre—

yeṣāṁ gurau na japye vā viṣṇau ca paramātmani |

nāsti bhaktiḥ sadā teṣāṁ vacanaṁ parivarjayet ||418||

japye mantre ||418||

skānde—

yeṣāṁ viśveśvare viṣṇau śive bhaktir na vidyate |

na teṣāṁ vacanaṁ grāhyaṁ dharma-nirṇaya-siddhaye ||419||

śive parama-maṅgala-svarūpe | yad vā, śive ca śrī-rudre ||419||

kiṁ ca—

pañcarātra-purāṇāni setihāsāni mānavāḥ |

ye vinindanti teṣāṁ vai vacanaṁ parivarjayet ||420||

itihāsā mahābhāratādayas tat-sahitāni ||420||

ataeva yājñavalkyaḥ—

purāṇaṁ pañcarātraṁ ca vedāḥ pāśupatās tathā |

atipramāṇāny etāni na hantavyāni hetubhiḥ ||421||

hetubhiḥ kutarka-vijṛmbhita-hata-vādair na hantavyāni na khaṇḍayitavyāni ||421||

iti śrī-gopāla-bhaṭṭa-vilikhite śrī-bhagavad-bhakti-vilāse

ekādaśī-nirṇayo nāma

dvādaśo vilāsaḥ

||12||